title: 2012/825/ES: 2012 m. gruodžio 20 d. Komisijos sprendimas, kuriuo nutraukiamas antisubsidijų tyrimas dėl importuojamo Jungtinių Amerikos Valstijų kilmės bioetanolio ir tokio importo registracija, nustatyta Reglamentu (ES) Nr. 771/2012

text:
21.12.2012

               LT

               Europos Sąjungos oficialusis leidinys

               L 352/70

         KOMISIJOS SPRENDIMAS
   2012 m. gruodžio 20 d.
   kuriuo nutraukiamas antisubsidijų tyrimas dėl importuojamo Jungtinių Amerikos Valstijų kilmės bioetanolio ir tokio importo registracija, nustatyta Reglamentu (ES) Nr. 771/2012
   (2012/825/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. birželio 11 d. Tarybos reglamentą (EB) Nr. 597/2009 dėl apsaugos nuo subsidijuoto importo iš Europos bendrijos narėmis nesančių valstybių (1) (toliau – pagrindinis reglamentas), ypač į jo 14 ir 15 straipsnius,
   pasikonsultavusi su Patariamuoju komitetu,
   kadangi:
   1.   PROCEDŪRA

   1.1.   INICIJAVIMAS

               (1)

               2011 m. lapkričio 25 d.Europos Sąjungos oficialiajame leidinyje paskelbtu pranešimu (2) Europos Komisija (toliau – Komisija) paskelbė apie antisubsidijų tyrimo (toliau – antisubsidijų tyrimas arba tyrimas) dėl į Sąjungą importuojamo Jungtinių Amerikos Valstijų (toliau – JAV arba nagrinėjamoji šalis) kilmės bioetanolio inicijavimą.

               (2)

               Tą pačią dieną Europos Sąjungos oficialiajame leidinyje paskelbtu pranešimu (3) Komisija paskelbė apie antidempingo tyrimo dėl į Sąjungą importuojamo JAV kilmės bioetanolio inicijavimą ir pradėjo atskirą tyrimą (toliau – antidempingo tyrimas).

               (3)

               Antisubsidijų tyrimas pradėtas 2011 m. spalio 12 d. Europos atsinaujinančiojo etanolio gamintojų asociacijai (ePURE) (toliau – skundo pateikėjas) gamintojų, kurie pagamina daugiau nei 25 proc. viso Sąjungoje pagaminamo bioetanolio, vardu pateikus skundą. Skunde pateikti šio produkto subsidijavimo ir dėl to daromos materialinės žalos prima facie įrodymai, kurių pakako tyrimo inicijavimui pagrįsti.

               (4)

               Prieš inicijuodama antisubsidijų tyrimą ir vadovaudamasi pagrindinio reglamento 10 straipsnio 7 dalimi, Komisija JAV valdžios institucijoms pranešė gavusi tinkamais dokumentais pagrįstą skundą, kuriame teigiama, kad dėl subsidijuojamo JAV kilmės bioetanolio importo Sąjungos pramonei daryta materialinė žala. JAV valdžios institucijos buvo pakviestos į konsultacijas, siekiant išsiaiškinti su skundo turiniu susijusią padėtį ir priimti abi šalis tenkinantį sprendimą. JAV valdžios institucijos kvietimą priėmė, konsultacijos buvo surengtos 2011 m. lapkričio 17 d. Per konsultacijas nepavyko priimti abi šalis tenkinančio sprendimo.

         1.2.   SU TYRIMU SUSIJUSIOS ŠALYS

               (5)

               2012 m. rugpjūčio mėn. suinteresuotosioms šalims buvo atskleistas informacinis dokumentas, kuriame pateikti svarbiausi faktai ir svarstymai, kuriais remiantis nuspręsta netaikyti laikinų kompensacinių priemonių (toliau – informacinis dokumentas). Kelios suinteresuotosios šalys raštu pateikė pastabų dėl šių nustatytų faktų. Šalims, kurios to pageidavo, buvo suteikta galimybė būti išklausytoms. Komisija toliau rinko informaciją, kuri, jos manymu, buvo būtina, kad ji galėtų padaryti galutines išvadas. Suinteresuotųjų šalių žodžiu ir raštu pateiktos pastabos išnagrinėtos ir prireikus į jas atsižvelgta.

               (6)

               Visoms šalims buvo pranešta apie esminius faktus ir aplinkybes, kuriais remiantis ketinama rekomenduoti nutraukti tiek antisubsidijų tyrimą dėl importuojamo JAV kilmės bioetanolio, tiek šios importuojamos prekės registraciją (4). Be to, suinteresuotosioms šalims buvo nustatytas laikotarpis, per kurį, paskelbus galutines išvadas, jos galėjo pareikšti prieštaravimus.

               (7)

               Atsižvelgiant į galimai didelį JAV eksportuotojų ir (arba) gamintojų skaičių, pranešime apie inicijavimą buvo numatyta, kad pagal pagrindinio reglamento 27 straipsnį gali būti vykdoma atranka.

               (8)

               Kad Komisija galėtų nuspręsti, ar bus reikalinga atranka, ir jei ji reikalinga, kad galėtų atrinkti bendroves, visų JAV eksportuotojų ir (arba) gamintojų paprašyta pranešti apie save Komisijai per 15 dienų nuo tyrimo inicijavimo ir, kaip nurodyta pranešime apie inicijavimą, pateikti pagrindinę informaciją apie su bioetanoliu susijusią veiklą per 2010 m. spalio 1 d. – 2011 m. rugsėjo 30 d. laikotarpį (toliau – tiriamasis laikotarpis arba TL).

               (9)

               Dėl atrinktų bendrovių taip pat buvo konsultuotasi su susijusiomis JAV valdžios institucijomis.

               (10)

               Per 15 dienų terminą apie save pranešė ir prašomą informaciją pateikė daugiau kaip 60 bendrovių.

               (11)

               Pagal pagrindinio reglamento 27 straipsnį Komisija bendroves atrinko remdamasi didžiausiu tipiniu bioetanolio eksporto į Sąjungą kiekiu, kurį būtų galima pagrįstai išnagrinėti per turimą laikotarpį. Tuo remiantis atrinkti penki bioetanolio gamintojai ir vienas prekiautojas.

               (12)

               Atliekant tyrimą taip pat nustatyta, kad, nors gautame atrankos klausimyne eksportuotojai nurodė, kad eksportuoja į Sąjungą, nė vienas atrinktas gamintojas bioetanolio į Sąjungos rinką tiesiogiai neeksportuoja, tačiau jį parduoda nesusijusiems JAV maišytojams ir (arba) prekiautojams, maišantiems jį su benzinu ir perparduodantiems. Savo eksportui į Sąjungą nustatyti gamintojai daugiausia rėmėsi duomenimis, gautais iš nesusijusių maišytojų ir (arba) prekiautojų pirkėjų.

               (13)

               Šiomis aplinkybėmis reikėtų pažymėti, kad, remiantis JAV valdžios institucijų pateikta informacija, visam Jungtinėse Valstijose parduodamam ir iš jų eksportuojamam bioetanoliui taikyta pagrindinė subsidijų schema, konkrečiai, kai bioetanolis maišytas su benzinu. JAV bioetanolis buvo subsidijuojamas, kai buvo maišomas, o apmokestinamas mišinys – parduodamas. Šiuo atveju nustatyta, kad maišytojai prašė, kad jiems būtų skirta pagrindinė JAV nustatyta subsidija, ir ta subsidija buvo skirta. Pagrindinė atrinktų bendrovių veikla buvo bioetanolio gamyba, ir tik nedidelė jų veiklos dalis buvo susijusi su bioetanolio maišymu, daugiausia jų produktus į Sąjungą eksportavo prekiautojai ir (arba) maišytojai, gavę pagrindinę subsidiją už jų gaminamuose mišiniuose esantį bioetanolį. Taigi, atrinkta bendrovių grupė, kurią daugiausia sudaro bioetanolio gamintojai, neeksportavę tiesiogiai į Sąjungą ir iš esmės nemaišę bioetanolio su kitais degalais, buvo nepatikima norint šiuo atveju nustatyti subsidijavimo lygį.

         1.2.1.   Sąjungos gamintojų atranka

               (14)

               Atsižvelgiant į galimai didelį Sąjungos gamintojų skaičių, pranešime apie inicijavimą buvo numatyta, kad pagal pagrindinio reglamento 27 straipsnį gali būti vykdoma atranka.

               (15)

               Pranešime apie inicijavimą Komisija paskelbė preliminariai atlikusi Sąjungos gamintojų atranką. Iš 19 Sąjungos gamintojų, apie kuriuos žinota prieš inicijuojant tyrimą, atrinktos penkios bendrovės ir grupės. Atranka atlikta remiantis gaminamo bioetanolio kiekiu tiriamuoju laikotarpiu ir žinomų gamintojų veiklos vieta. Per TL šie atrinkti gamintojai pagamino 48 proc. visos apskaičiuotos Sąjungos produkcijos.

               (16)

               Tačiau atliekant tyrimą atskleista, kad atrinktas grupes sudaro daug bendrovių arba pavienių įmonių, gaminančių panašų produktą. Šiuo atveju būtų tekę tirti trylika bendrovių. Taigi, nebuvo galimybių jas visas ištirti per tyrimui turimą laiką. Nuspręsta iš naujo išnagrinėti pradinei atrankai turėtus duomenis. Juos išnagrinėjus padaryta išvada, kad turi būti atrinktos didžiausios pavienės įmonės gamintojos, o ne gamintojų grupės, taip pat turi būti atsižvelgta į tam tikrą geografinį atrinktų gamintojų pasiskirstymą.

               (17)

               Taigi, galiausiai buvo galutinai atrinkti šeši pavieniai gamintojai remiantis tipišku per TL pagaminto ir parduoto bioetanolio kiekiu ir geografine gamintojo veiklos vieta. Šie gamintojai pagamina 36 proc. visos apskaičiuotos Sąjungos produkcijos ir 44 proc. visos produkcijos, kurią nurodė atrankai duomenis pateikusios bendrovės. Laikoma, kad šios atrinktos bendrovės yra tipinės Sąjungos pramonės bendrovės.

               (18)

               Suinteresuotosioms šalims buvo suteikta galimybė pateikti pastabas dėl šių atrinktų bendrovių tinkamumo.

               (19)

               Kelios šalys teigė, kad atrinkta bendrovių grupė yra mažiau tipinė negu pradžioje atrinkta bendrovių grupė, kurioje buvo ir bendrovių grupių. Šių šalių nuomone, objektyvi Sąjungos pramonės padėties analizė gali būti atlikta tik į atrinktą grupę įtraukus visas bendroves, kurios sudaro bendrovių grupes. Visų pirma jos teigė, kad sąnaudos ir pajamos galėtų būti paskirstytos tam tikroms grupės bendrovėms, į kurias nevykstama ir kurios gali būti neįtrauktos į žalos tyrimą.

               (20)

               Šiuo atžvilgiu reikia pastebėti, kad Komisija, norėdama įsitikinti, kad visos atrinktų bendrovių su gamyba ir pardavimu susijusios sąnaudos ir įplaukos būtų visiškai ir tiksliai atspindėtos žalos tyrime, deramai apsvarstė ir išnagrinėjo visų neatrinktų bendrovių, visų pirma grupėms priklausančių bendrovių, pateiktus duomenis. Be to, šešioms galiausiai atrinktoms bendrovėms tenka 36 proc. visos apskaičiuotos Sąjungos produkcijos, ir tai laikoma tipine dalimi pagal pagrindinio reglamento 27 straipsnį.

               (21)

               Kelios šalys užginčijo tai, kad buvo atrinkti Sąjungos gamintojai, esantys dar tik veiklos pradžios etape. Jos taip pat teigė, kad reikėjo neatrinkti vienos bendrovės, kurios nepanaudoti pajėgumai 2011 m. buvo dideli ir kuri įsisteigusi valstybėje narėje, neįgyvendinančioje Atsinaujinančių energijos išteklių direktyvos. Šios šalys pridūrė, kad, jei šios bendrovės būtų galiausiai įtrauktos į atrinktų bendrovių grupę, Komisija turėtų pakoreguoti jų duomenis atsižvelgdama į šias neįprastas aplinkybes.

               (22)

               Manoma, kad tai, jog bendrovės neseniai pradėjo ar atnaujino veiklą, netrukdo joms būti atrinktoms. Šių bendrovių įtraukimas neprieštarauja atrankos kriterijams, nustatytiems pagrindinio reglamento 27 straipsnyje. Šalys nepateikė jokios specifinės informacijos ar neginčijamų įrodymų savo argumentui pagrįsti, kad būtų galima pakoreguoti jų duomenis, taip pat nėra reglamentuota, kaip būtų galima atlikti prašomas korekcijas. Dar daugiau, atliekant tyrimą nenustatyta jokių išlaidų, tokių kaip, pavyzdžiui, greitesnio nusidėvėjimo, kurias reikėtų koreguoti norint ištaisyti iškraipymą, atsirandantį dėl veiklos pradžios etapo. Todėl šis argumentas atmetamas.

               (23)

               Kelios šalys taip pat užginčijo tai, kad iš atrinktų bendrovių grupės pašalinta viena laikinai atrinkta bendrovė, įsisteigusi valstybėje narėje, kurioje gaminama ir naudojama daug bioetanolio. Šios šalys teigė, kad šios bendrovės veiklos rezultatai yra itin geri ir kad dėl tos priežasties ji buvo pašalinta iš atrinktų bendrovių grupės. Jos dar teigė, kad atranka buvo iškreipta ir atlikta taip, kad būtų nustatyta žala. Pasak šių šalių, Komisija turėjo visiems gamintojams nusiųsti vadinamuosius trumpuosius klausimynus ir gauti visus aktualius duomenis, kad galėtų atlikti atranką. Šiuo atžvilgiu reikėtų pažymėti, kad ši bendrovė Komisiją informavo, kad nebegali būti įtraukta į atrinktų bendrovių grupę. Kalbant apie trumpųjų klausimynų išsiuntimą, reikėtų pažymėti, kad dar iki atrankos Komisija paprašė visų žinomų susijusių Sąjungos gamintojų pateikti informaciją, kad galėtų surinkti aktualius duomenis, kurių reikia atrankai atlikti. Todėl šie argumentai buvo atmesti.

               (24)

               Galiausiai, teigta, kad į atrinktų bendrovių grupę turėtų būti įtrauktos bendrovės, gaminančios bioetanolį iš cukrinių runkelių, nes gamyba iš šios žaliavos gali būti gerokai pelningesnė negu gamyba iš, pavyzdžiui, kviečių. Nors šis teiginys nebuvo pagrįstas, remiantis turima informacija matyti, kad iš cukrinių runkelių gaminamas bioetanolis sudaro tik nedidelę dalį – 2011 m. sudarė maždaug 12 proc. – visos Sąjungos produkcijos ir kad dvi atrinktos bendrovės iš dalies naudoja cukrinius runkelius kaip bioetanolio gamybos žaliavą. Todėl šis teiginys buvo atmestas.

         1.2.2.   Nesusijusių importuotojų atranka

               (25)

               Atsižvelgiant į galimai didelį tyrime dalyvaujančių importuotojų skaičių, pranešime apie inicijavimą buvo numatyta vadovaujantis pagrindinio reglamento 27 straipsniu atlikti importuotojų atranką.

               (26)

               Tik trys importuotojai per pranešime apie inicijavimą nurodytą laikotarpį pateikė prašomą informaciją ir sutiko būti atrinkti. Todėl atsižvelgiant į nedidelį bendradarbiaujančių importuotojų skaičių, atranka buvo nebereikalinga.

         1.2.3.   Klausimyno atsakymai ir tikrinimai

               (27)

               Visoms žinomoms suinteresuotosioms šalims Komisija nusiuntė klausimynus. Taigi, klausimynai buvo išsiųsti JAV valdžios institucijoms, atrinktiems JAV eksportuotojams ir (arba) gamintojams, atrinktiems Sąjungos gamintojams, trims bendradarbiaujantiems nesusijusiems Sąjungos importuotojams ir visiems žinomiems naudotojams, susijusiems su tyrimu.

               (28)

               Atsakymai gauti iš JAV valdžios institucijų, atrinktų JAV eksportuotojų ir (arba) gamintojų, atrinktų Sąjungos gamintojų, dviejų nesusijusių importuotojų ir keturių naudotojų.

               (29)

               Komisija rinko ir tikrino visą suinteresuotųjų šalių pateiktą informaciją, kurią mano esant reikalingą išvadai dėl subsidijavimo, jo daromos žalos ir Sąjungos interesų padaryti.

               (30)

               Tikrinamieji vizitai buvo surengti šiose JAV valdžios institucijose:

                  JAV federalinės valdžios institucijos

                           —

                           Žemės ūkio departamentas

                           —

                           Komercijos departamentas

                           —

                           Energetikos departamentas

                           —

                           Iždo departamentas

                           —

                           Tarptautinės prekybos administracija

                           —

                           Jungtinių Amerikos Valstijų prekybos atstovo biuras

               (31)

               Be to, tikrinamieji vizitai buvo surengti šių bendrovių patalpose:

                              JAV eksportuotojai ir (arba) gamintojai

                                       —

                                       CHS Inc, Inver Grove Heights, Minesota

                                       —

                                       Marquis Energy LLC, Henepinas, Ilinojus

                                       —

                                       Patriot Renewable Fuels LLC, Anavanas, Ilinojus

                                       —

                                       Plymouth Energy Company LLC, Merilis, Ajova

                                       —

                                       POET LLC, Su Folsas, Pietų Dakota

                                       —

                                       Valero Renewable Fuels Company LLC, San Antonijus, Teksasas

                              Sąjungos gamintojai

                                       —

                                       Abengoa Energy Netherlands B.V., Roterdamas, Nyderlandai

                                       —

                                       BioWanze, S.A., Vanzas, Belgija

                                       —

                                       Crop Energies Bioethanol GmbH, Manheimas, Vokietija

                                       —

                                       Ensus, Yarmas, Jungtinė Karalystė

                                       —

                                       Lantmännen Energi / Agroetanol, Noršiopingas, Švedija

                                       —

                                       Tereos BENP, Lilbonas, Prancūzija

                              Nesusiję Sąjungos importuotojai

                                       —

                                       Shell Trading Rotterdam B.V., Roterdamas, Nyderlandai

                                       —

                                       Greenergy Fuels Limited, Londonas, Jungtinė Karalystė

                              Sąjungos naudotojai

                                       —

                                       Shell Nederland Verkoopmaatschappij B.V., Roterdamas, Nyderlandai

         1.3.   TIRIAMASIS LAIKOTARPIS

               (32)

               Atliekant subsidijavimo ir žalos tyrimą nagrinėtas 2010 m. spalio 1 d. – 2011 m. rugsėjo 30 d. laikotarpis. Žalos vertinimui svarbių tendencijų tyrimas apėmė laikotarpį nuo 2008 m. sausio mėn. iki TL pabaigos (toliau – nagrinėjamasis laikotarpis).

         2.   NAGRINĖJAMASIS PRODUKTAS IR PANAŠUS PRODUKTAS

   2.1.   NAGRINĖJAMASIS PRODUKTAS

               (33)

               Nagrinėjamasis produktas yra JAV kilmės bioetanolis, kartais vadinamas etanolio degalais, t. y. etilo alkoholis, pagamintas iš žemės ūkio produktų, denatūruotas arba nedenatūruotas, išskyrus produktus, kurių sudėtyje matuojant pagal EN 15376 standartą yra daugiau kaip 0,3 proc. (m/m) vandens, taip pat iš žemės ūkio produktų pagamintas etilo alkoholis, esantis benzino mišiniuose, kurių sudėtyje yra daugiau kaip 10 proc. (v/v) etilo alkoholio, kurio KN kodai šiuo metu yra ex 2207 10 00, ex 2207 20 00, ex 2208 90 99, ex 2710 12 11, ex 2710 12 15, ex 2710 12 21, ex 2710 12 25, ex 2710 12 31, ex 2710 12 41, ex 2710 12 45, ex 2710 12 49, ex 2710 12 51, ex 2710 12 59, ex 2710 12 70, ex 2710 12 90, ex 3814 00 10, ex 3814 00 90, ex 3820 00 00 ir ex 3824 90 97.

               (34)

               Bioetanolis gali būti gaminamas iš įvairių žemės ūkio žaliavų, pavyzdžiui, cukranendrių, cukrinių runkelių, bulvių, maniokų ir javų. JAV, remiantis įvairiomis naudojamomis žaliavomis, bioetanolio rūšys skiriamos:

                           (a)

                           įprasti biodegalai (daugiausia gaminami iš kukurūzų ir paprastai vadinami kukurūzų etanoliu), apibrėžiami kaip atsinaujinantieji degalai, gaunami iš kukurūzų krakmolo fabrikuose, kurių statyba pradėta po akto priėmimo dienos (2007 m. gruodžio 19 d.) ir kuriuose ateityje išmetamų šiltnamio efektą sukeliančių dujų kiekis turi būti sumažintas 20 proc., palyginti su baziniu benzino ir dyzelino ŠESD gyvavimo ciklo kiekiu;

                           (b)

                           pažangieji biodegalai, apibrėžiami kaip iš atsinaujinančiosios biomasės pagaminti atsinaujinantieji degalai, išskyrus iš kukurūzų krakmolo pagamintą etanolį, kurių šiltnamio efektą sukeliančių dujų gyvavimo ciklo teršalų kiekis, nustatytas Energetikos politikos akto administratoriaus, yra bent 50 proc. mažesnis už bazinį šiltnamio efektą sukeliančių dujų teršalų kiekį. Ši sąvoka apima celiuliozės biodegalus, pavyzdžiui bioetanolį, ir iš biomasės pagamintą dyzeliną. Į pažangiųjų biodegalų sąrašą įeina celiuliozės biodegalų, iš biomasės gaminamo dyzelino ir nediferencijuotų pažangiųjų biodegalų sąrašas.

               (35)

               Konkrečiau, celiuliozės biodegalai (5) apibrėžiami kaip atsinaujinantieji degalai, pagaminti iš bet kokios celiuliozės, hemiceliuliozės ar lignino, pagaminto iš atsinaujinančiosios biomasės; celiuliozės biodegalų šiltnamio efektą sukeliančių dujų gyvavimo ciklo teršalų kiekis, nustatytas Energetikos politikos akto administratoriaus, yra bent 60 proc. mažesnis už bazinį šiltnamio efektą sukeliančių dujų teršalų kiekį. Celiuliozės biodegalai apima ir bioetanolį. Atlikta tyrimų ir įgyvendinta bandomųjų projektų, daugiausia remiamų JAV federalinės vyriausybės, susijusių su pažangiaisiais biodegalais ir visų pirma celiuliozės bioetanoliu, gaminamu pirmiausia iš žemės ūkio ir miškininkystės atliekų. Pasak JAV pareigūnų ir remiantis viešai prieinamais duomenimis (6), šios rūšies biodyzelino 2014 m. bus pagaminta maždaug 4 mlrd. litrų, o iki 2021 m. – 50 mlrd. litrų. Celiuliozės bioetanolio gamybos mastas per TL buvo menkas.

               (36)

               Per tiriamąjį laikotarpį ir iki dabar JAV pagrindinė žaliava buvo kukurūzai, o Sąjungoje – kviečiai.

               (37)

               Atliekant tyrimą nustatyta, kad bioetanolis paprastai grynas parduodamas maišytojams ir (arba) prekiautojams, ir šie jį maišo (7) su benzinu ir gamina aukštos kokybės mišinius, eksportuojamus arba parduodamus vietos rinkoje tolesniam maišymui ar naudojimui. Maišymas nėra labai sudėtingas veiksmas, jį galima atlikti produktus maišant specialiose cisternose, į jas įpilant norimą kiekį bioetanolio ir benzino.

               (38)

               Visame pasaulyje naudojamam įvairių rūšių bioetanoliui ar bioetanolio mišiniams įvardyti, etanolio degalų mišiniai žymimi E raide ir skaičiais, nurodančiais etanolio degalų procentinį kiekį mišinyje pagal tūrį. Pavyzdžiui, E85 reiškia, kad mišinį sudaro 85 proc. bevandenio etanolio ir 15 proc. benzino. Mišiniai, kuriuose mažai etanolio, – nuo E5 iki E25 – taip pat yra vadinami gazoholiu, nors tarptautiniu mastu gazoholiu dažniausiai vadinamas E10 mišinys. E10 mišinys ar mišiniai, kurių sudėtyje dar mažiau etanolio, 2011 m. duomenimis naudojami daugiau negu dvidešimtyje pasaulio šalių, daugiausia jų naudojama JAV – šioje šalyje beveik visame 2010 m. mažmeniniu būdu parduotame benzine buvo 10 proc. etanolio.

               (39)

               Atliekant tyrimą nustatyta, kad visų rūšių bioetanolis laikomas biodegalais pagal galiojančią Nacionalinio atsinaujinančiųjų degalų standarto programą (angl. NATIONAL Renewable Fuel Standard Program (RFS1)), nustatytą 2005 m. Energetikos politikos aktu (angl. Energy Policy Act), kuriuo iš dalies pakeistas Švaraus oro aktas (angl. Clean Air Act), kuriuo nustatomas pirmasis nacionalinis atsinaujinančiųjų degalų standartas. JAV Kongresas įpareigojo JAV Aplinkos apsaugos agentūrą (angl. Environmental Protection Agency (EPA)) koordinuoti šią programą rengiančius ir įgyvendinančius JAV energetikos departamentą, JAV žemės ūkio departamentą ir suinteresuotuosius subjektus.

               (40)

               Taigi, dėl JAV kelerius metus vykdytos bioetanolio skatinimo politikos, 2005 m. JAV tapo didžiausia pasaulyje bioetanolio gamintoja ir pagamina 57,5 proc. visos pasaulio produkcijos. 2009 m. EPA pranešė, kad įgyvendinant Atsinaujinančiojo kuro standartą daugumai perdirbėjų, importuotojų ir bedeguonių mišinių iš benzino maišytojams reikės maždaug 10 proc. savo benzino pakeisti atsinaujinančiaisiais degalais, pavyzdžiui, etanoliu. Tuo reikalavimu siekta užtikrinti, kad 2009 m. būtų pagaminta bent 11 mlrd. JAV galonų atsinaujinančiųjų degalų, visų pirma norint pasiekti 2007 m. Energetinės nepriklausomybės ir saugumo aktu nustatytų tikslų ir eksportuoti į kitas rinkas.

               (41)

               Remiantis oficialiais šaltiniais, rinkos ir viešai prieinama informacija (8), visų rūšių bioetanolis ir mišiniuose esantis bioetanolis (bioetanolio ir mineralinio benzino mišiniai), gaminamas bei parduodamas JAV ir eksportuojamas, laikomas bioetanolio degalais ir jiems taikomas JAV teisės aktų rinkinys, susijęs su energijos vartojimo efektyvumu, atsinaujinančiąja energija ir alternatyviaisiais degalais.

               (42)

               Nustatyta, kad šiame tyrime nagrinėjamas visų rūšių bioetanolis ir bioetanolis mišiniuose, nepaisant galimų gamybai naudotos žaliavos ar gamybos procesų skirtumų, pasižymi tomis pačiomis arba labai panašiomis fizinėmis, cheminėmis ir techninėmis savybėmis, be to, naudojamas tai pačiai paskirčiai. Dėl galimų nedidelių nagrinėjamojo produkto nuokrypių pagrindinė apibrėžtis, savybės ar įvairių šalių šio produkto suvokimas nesikeičia.

               (43)

               Kelios šalys teigė, kad nagrinėjamojo produkto apibrėžtis neaiški, visų pirma dėl to, kad nebuvo galima atskirti degalams skirto bioetanolio nuo kitos paskirties bioetanolio. Taigi, šios šalys teigė, kad tyrimas turėtų apimti visų paskirčių etanolį ir iš visų šaltinių, įskaitant sintetinį etanolį, konkuruojantį su pramoninės paskirties bioetanoliu, gautą etanolį.

               (44)

               Dar viena šalis teigė priešingai. Pasak jos, tyrimas turėtų apimti tik degalams skirtą bioetanolį, taigi turėtų neapimti pramoninės paskirties bioetanolio.

               (45)

               Šiomis aplinkybėmis pažymima, kad nagrinėjamasis produktas pirmiausia turėtų būti apibrėžtas pagal jo pagrindines fizines, technines ir chemines savybes, o ne pagal naudojimą ar paskirtį. Įvairios paskirties produkto pagrindinės savybės iš tikrųjų gali būti tokios pačios ar panašios, nepaisant to, kam jis toliau bus naudojamas, ir tam tikromis aplinkybėmis gali reikėti atlikti išsamesnę produkto apibrėžties ir produkto kategorijos analizę atsižvelgiant į pramonės ir rinkos specifiškumą.

               (46)

               Šiuo atveju buvo aišku, kad pranešimu apie inicijavimą į produkto apibrėžtį neketinama įtraukti sintetinio etanolio. Sintetinio etanolio savybės skiriasi nuo bioetanolio, ir jis neatitinka minėtų kriterijų, susijusių su nagrinėjamojo produkto apibrėžtimi. Nė vienas šiame tyrime dalyvaujantis gamintojas negamino to produkto, kaip pagrindinio. Todėl sintetinis etanolis negali būti įtrauktas į nagrinėjamojo produkto apibrėžtį ir šio tyrimo aprėpties sritį.

               (47)

               JAV ir Sąjungoje atliekant veiklos vykdytojų tyrimą nekilo klausimų dėl galimų degalams naudojamo bioetanolio ir kitos paskirties bioetanolio atskyrimo problemų, taigi nebuvo galimybių ištirti susijusių įrodymų. Atliekant tyrimą patvirtinta, kad JAV subsidijuojamas degalų bioetanolis, būtent į degalų mišinių sudėtį įeinantis bioetanolis, o atliekant Sąjungos gamintojų tyrimą dėmesys skirtas bioetanoliui, skirtam degalams, o ne kitai paskirčiai.

         2.2.   PANAŠUS PRODUKTAS

               (48)

               Nustatyta, kad Sąjungos pramonės gaminamo ir Sąjungos rinkoje parduodamo bioetanolio fizinės, cheminės ir techninės savybės yra tokios pačios kaip ir iš JAV į Sąjungą eksportuojamo bioetanolio.

               (49)

               Kaip aprašyta 34 konstatuojamojoje dalyje, bioetanolis gali būti gaminamas iš įvairių žaliavų. Tačiau atliekant tyrimą nenustatyta, kad dėl naudojamų žaliavų skirtųsi galutinis produktas. Nustatyta, kad JAV gaminamas ir į Sąjungą importuojamas nagrinėjamasis produktas gali būti pakeičiamas Sąjungos gamintojų gaminamu ir Sąjungoje parduodamu produktu. Be to, nėra didelių naudojimo skirtumų ar rinkoje esančių veiklos vykdytojų ir naudotojų suvokimo skirtumų.

               (50)

               Todėl daroma išvada, kad Sąjungoje gaminamas ir parduodamas bioetanolis ir nagrinėjamasis produktas turėtų būti laikomi panašiu produktu pagal pagrindinio reglamento 2 straipsnio c punktą.

         3.   SUBSIDIJAVIMAS

   3.1.   ĮŽANGA

               (51)

               Remiantis skunde ir Komisijos klausimyno atsakymuose pateikta informacija, tirtos šios federalinės schemos, kurias taikant, kaip įtariama, buvo teikiamos subsidijos:

                  Federalinės schemos

                           a)

                           Degalų mišinių mokesčių kreditai – akcizo mokesčio ir (ar) pajamų mokesčio kreditai

                           b)

                           Mažųjų gamintojų pajamų mokesčio kreditas

                           c)

                           Pajamų mokesčio kreditas celiuliozės bioetanolio gamintojams

                           d)

                           JAV žemės ūkio departamento Bioenergijos programa

                           e)

                           JAV ŽŪD Pažangiųjų biodegalų bioenergijos programa

                           f)

                           JAV ŽŪD Biologinio perdirbimo pagalbos programa

                           g)

                           JAV ŽŪD Biomasės pasėlių pagalbos programa

                           h)

                           JAV ŽUD Amerikos kaimo energetikos programa

                           i)

                           Energetikos departamento Biologinio perdirbimo įrenginių projektų dotacijos

               (52)

               Remiantis skunde ir Komisijos klausimyno atsakymuose pateikta informacija, taip pat tirtos šios valstijų schemos, kurias taikant, kaip įtariama, buvo teikiamos subsidijos:

                  Valstijų schemos

                           a)

                           Ilinojaus valstijos bioetanolio skatinamosios priemonės:

                                       i)

                                       Ilinojaus biodegalų gamybos įrenginių dotacijos

                                       ii)

                                       E85 infrastruktūros dotacijos;

                           b)

                           Ajovos valstija:

                                       i)

                                       Ajovos alternatyvios energijos atnaujinamųjų paskolų programa;

                                       ii)

                                       Biodegalų infrastruktūros dotacijos;

                           c)

                           Minesotos valstijos bioetanolio skatinamosios priemonės:

                                       i)

                                       Minesotos celiuliozės etanolio investicijų mokesčių kreditas;

                                       ii)

                                       E85 degalų papildymo infrastruktūros dotacijos;

                           d)

                           Nebraskos etanolio gamybos mokesčių kreditas

                           e)

                           Pietų Dakotos etanolio gamybos skatinamoji priemonė

         3.2.   FEDERALINĖS SCHEMOS
   3.2.1.   Degalų mišinių mokesčių kreditai – akcizo mokesčio ir (ar) pajamų mokesčio kreditai

   a)   Teisinis pagrindas

               (53)

               Teisinis bioetanolio degalų mišinių mokesčių kredito (toliau – mišinio mokesčio kreditas) pagrindas – JAV kodekso (U.S.C) 26 antraštinė dalies „Vidaus mokesčių kodeksas“ 6426 ir 6427 skirsniai.

         b)   Atitiktis reikalavimams

               (54)

               Kad per TL būtų tinkami gauti mišinio mokesčio kreditą, asmenys turėjo gaminti bioetanolio ir apmokestinamų degalų (benzino, dyzelino ar žibalo) mišinį, kuris būtų naudojamas kaip degalai arba parduodamas kaip degalai. Tokiems asmenims (maišytojams) buvo suteikiamas 0,45 USD kreditas už kiekvieną su apmokestinamais degalais sumaišyto bioetanolio galoną.

               (55)

               Bioetanolio gamintojai gali prašyti skatinamosios priemonės, tik kai jie patys atlieka maišymo operaciją. Gamintojas turi maišyti nesumaišytą bioetanolį su, pavyzdžiui, benzinu. Bendrovės, kurios nesumaišyto bioetanolio negamina, tačiau jį perka ir naudoja bioetanolio mišiniams, taip pat turi teisę pasinaudoti mišinio mokesčio kreditu. Kalbant apie teisę pasinaudoti skatinamąja priemone, nėra skirtumų tarp sumaišyto bioetanolio, skirto parduoti vidaus rinkoje ir skirto parduoti eksportui.

         c)   Praktinis įgyvendinimas.

               (56)

               Pats maišymo procesas suteikia teisę gauti mišinio mokesčio kreditą. Už maišomus degalus skiriamos subsidijos suma priklauso nuo bioetanolio dalies mišinyje. Dėl subsidijos galima kreiptis kaip dėl kredito už akcizo ar pajamų mokesčio įsiskolinimą arba kaip dėl tiesioginės išmokos grynaisiais pinigais.

               (57)

               Per TL mišinio mokesčio kredito maišytojai daugiausia (daugiau negu 90 proc.) prašė kaip akcizo kredito, pateikdami užpildytą 720 formos C priedą „Ketvirčio federalinio akcizo ataskaita“. Kreditas buvo teikiamas degalų mokesčio įsiskolinimui padengti, jo, pateikdami šią formą, galėjo prašyti visi, kas moka benzino mokestį, t. y. visi, kas maišo bioetanolį ir benziną saugyklos terminale prieš benzino apmokestinimą.

               (58)

               Maišytojas taip pat galėjo prašyti grąžinamo pajamų mokesčio kredito arba tiesioginės išmokos vietoj akcizo kredito, bet tik tokios sumos, kuria akcizo kreditas viršija bendrą akcizo įsiskolinimą, t. y. sumos, kuria didžiausia galima subsidija, skiriama už mišinį, viršija kreditą, leistiną pagal 720 formą. Reikėtų pažymėti, kad akcizo kreditas galėjo viršyti akcizo įsiskolinimą, jei, pavyzdžiui, mišiniui naudojamas benzinas buvo apmokestintas prieš maišytojui jį įsigyjant. Tokiais atvejais prašymą galima pateikti užpildant 8849 formos dalį „Prašymas grąžinti akcizą" (angl. Claim for Refund of Excise Taxes).

               (59)

               Mišinio mokesčio kreditas buvo nekaupiamasis, t. y. jis išliko toks pats nepaisant to, ar subsidijos prašyta kaip akcizo kredito, pajamų mokesčio kredito, tiesioginės išmokos mokesčių mokėtojui, ar bet kokio šių galimybių derinio. Išmokų prašymai buvo pateikiami teikiant 8849 formą, 720 formos C priedą arba, grąžintino pajamų mokesčio kredito atveju, 4136 formos dalį „Sumokėto federalinio degalų mokesčio kreditas“ (Credit for Federal Tax Paid on Fuel), pridedamą prie pareiškėjo pajamų mokesčio ataskaitos. Tačiau reikėtų pažymėti, kad visa subsidijos suma negalėjo viršyti 0,45 USD už bioetanolio galoną.

               (60)

               Per TL bioetanolio maišytojai galėjo gauti ir negrąžintiną pajamų mokesčio kreditą. Šis negrąžintinas pajamų mokesčio kreditas, skiriamas maišytojui pagal degalų kiekį, buvo sumažinamas akcizo kredito, kurio prašyta už tą patį degalų kiekį, suma. Kitaip sakant, maišytojas negalėjo prašyti ir akcizo kredito, ir negrąžintino pajamų mokesčio kredito už tą patį su benzinu sumaišyto bioetanolio kiekį. Kreipdamasis dėl negrąžintino pajamų mokesčio kredito gamintojas turėjo pareikšti, kad neprašė akcizo kredito už tą patį bioetanolio kiekį.

               (61)

               Mišinio mokesčio kredito už tą patį bioetanolio, naudojamo mišiniui gaminti, kiekį galima prašyti tik vieną kartą, t. y. kredito gali prašyti arba gamintojas, pats maišantis, arba pirkėjas, kuris imasi maišymo operacijos. Abiem atvejais maišytojas turi teisę į mokesčio kreditą, lygų 0,45 USD už galoną ir skiriamą pagal tai, kiek galonų bioetanolio sunaudojama mišiniui.

               (62)

               Atliekant tyrimą nustatyta, kad dauguma atvejų subsidijos prašė (toliau – pareiškėjas) maišytojas ir (arba) prekiautojas, turintis akcizo įsiskolinimų, pavyzdžiui naftos chemijos bendrovė. Iš tikrųjų, maišymas priklausys nuo kelių veiksnių, pavyzdžiui, turimų cisternų talpos, taip pat atitinkamos turimo bioetanolio ir benzino geografinės vietos. Daugeliu atvejų pasirodė, kad bioetanolio gamintojas neprašė mišinio mokesčio kredito. Iš esmės, aišku, kad maišymas daugeliu atveju buvo atliekamas terminaluose ar terminalų perpylimo vietose. Šiuo atžvilgiu panašu, kad pareiškėjas daugeliu atveju buvo asmuo, turintys akcizo įsiskolinimą.

               (63)

               Gryno bioetanolio, kuris turi būti naudojamas grynas, rinka buvo nedidelė, taigi ekonominiu požiūriu buvo naudinga pagamintą bioetanolį maišyti ir gauti mišinį, už kurį galima gauti mišinio mokesčio kreditą. Reikėtų pažymėti, kad mišinio mokesčio kreditas (akcizo ir (arba) pajamų mokesčio kreditas) už bioetanolį egzistavo nuo 1980 m. iki 2011 m. gruodžio mėn. pabaigos (pasibaigus TL), t. y. daugiau negu 30 metų.

               (64)

               Atliekant tyrimą nustatyta, kad per TL mišinio mokesčio kredito prašė dvi atrinktos bendrovės. Tačiau abiem bendrovėms skirtos subsidijos buvo nedidelės.

               (65)

               Nepaisant to, lyginant visą bioetanolio produkciją JAV per TL ir visą bioetanolio, dėl kurio gautas mišinio mokesčio kreditas, kiekį, aišku, kad visas JAV per TL pagamintas bioetanolis buvo subsidijuojamas pagal šią schemą. Tai patvirtina ir atitinkamų JAV valdžios institucijų pateikti statistiniai duomenys.

               (66)

               Taigi, remiantis tyrimo metu nustatytais faktais aiškiai matyti, kad per TL visas bioetanolis buvo subsidijuojamas teikiant šį mišinio mokesčio kreditą.

         d)   Išvada

               (67)

               Atliekant tyrimą nustatyta, kad per TL mišinio mokesčio kreditas buvo suteikiamas už visą JAV pagamintą bioetanolį. Šis mišinio mokesčio kreditas turi būti vertinamas kaip skatinamoji mokesčių priemonė, neatsižvelgiant į tai, ar jis turi būti išskaičiuotas iš mokestinių įsiskolinimų, ar suteiktas kaip išmoka grynaisiais pinigais.

               (68)

               Pagal pagrindinio reglamento 3 straipsnio 1 dalies a punkto i ir ii papunkčius ši schema laikoma subsidija, nes pagal ją JAV vyriausybė suteikia finansinį įnašą skirdama tiesiogines subsidijas (išmokos grynaisiais pinigais) ir praranda pajamas, kurias kitu atveju būtų gavusi (mokesčio užskaita). Subsidija ją gaunančioms bendrovėms suteikia pranašumą.

               (69)

               Schema taikoma tik toms bendrovėms, kurios yra susijusios su bioetanolio pramone, t. y. bioetanolio maišymu, dėl to pagal pagrindinio reglamento 4 straipsnio 2 dalies pirmos pastraipos a punktą schema laikoma individualia ir todėl kompensuotina.

         e)   Subsidijos sumos skaičiavimas

               (70)

               Bioetanolio mišinio mokesčio kreditas buvo teikiamas pagal mišinio sudėtyje esančio bioetanolio kiekį, t. y. 0,45 USD už į apmokestinamus degalus įmaišyto bioetanolio galoną.

               (71)

               Todėl laikoma, kad subsidijos suma yra 0,45 USD už galoną visos šalies mastu, nes bioetanolio mišinio mokesčio kreditas galiausiai galėjo būti teikiamas už visą JAV pagaminamą bioetanolį, įskaitant eksportuojamą į Sąjungą. Todėl nebūtina diferencijuoti ekonominės veiklos vykdytojų, visų pirma dėl to, kad subsidija retai buvo skiriama bioetanolio gamintojams – dažniausiai ją gaudavo veiklos vykdytojai, bioetanolį maišantys su, pavyzdžiui, benzinu.

         3.2.2.   Mažųjų gamintojų pajamų mokesčio kreditas

   a)   Teisinis pagrindas

               (72)

               Teisinis mažųjų gamintojų mokesčio kredito pagrindas – JAV kodekso (U.S.C) 26 antraštinė dalies „Vidaus mokesčių kodeksas“ 40 skirsnis.

         b)   Atitiktis reikalavimams

               (73)

               Šia schema gali naudotis tik smulkūs bioetanolio gamintojai. Smulkus gamintojas – tai bet kuris asmuo, kurio turimi gamybos pajėgumai neviršija 60 mln. bioetanolio galonų per metus. Per TL smulkūs gamintojai galėjo kreiptis dėl 0,10 USD negrąžinamo bendro įmonės pajamų mokesčio kredito už kiekvieną pagaminto bioetanolio galoną. Šio kredito negali gauti nė vienas maišytojas ar prekybininkas, bioetanolį perkantis, o ne gaminantis. Be to, kad galėtų būti teikiamas kreditas, gamyba negali viršyti 15 mln. galonų per bet kuriuos mokestinius metus, pagamintas bioetanolis turi būti naudojamas kaip degalai, parduodamas naudoti kaip degalai arba naudojamas bioetanolio ir apmokestinamų degalų mišiniui, kuris vėliau naudojamas arba parduodamas kaip degalai, gaminti.

         c)   Praktinis įgyvendinimas.

               (74)

               Prašymai dėl mažųjų gamintojų pajamų mokesčio kredito teikiami kasmet, teikiant pareiškėjo pajamų mokesčio ataskaitą. Kreditu už kiekvieną pareiškėjo per atitinkamus pajamų mokesčio metus pagamintą bioetanolio galoną (ne daugiau kaip 15 mln. galonų) padengiamas pareiškėjo įmonės pajamų mokesčio įsiskolinimas. Jei pareiškėjo mokestinis įsiskolinimas yra mažesnis už prašomo kredito sumą, perteklinė suma gali būti perkeliama į kitus pajamų mokesčių skaičiavimo metus.

               (75)

               Taikant tinkamumo kriterijus šia schema per TL galėjo pasinaudoti tik dvi atrinktos bendrovės.

         d)   Išvada

               (76)

               Pagal pagrindinio reglamento 3 straipsnio 1 dalies a punkto ii papunktį ši schema laikoma subsidija, nes pagal ją JAV vyriausybė suteikia finansinį įnašą prarasdama pajamas, kurias kitu atveju būtų gavusi. Subsidija ją gaunančioms bendrovėms suteikia pranašumą.

               (77)

               Schema taikoma tik toms bendrovėms, kurios gamina bioetanolį, dėl to pagal pagrindinio reglamento 4 straipsnio 2 dalies pirmosios pastraipos a punktą schema laikoma individualia ir todėl kompensuotina.

               (78)

               Remiantis JAV valdžios institucijų pateiktais duomenimis, mažųjų gamintojų pajamų mokesčio kreditu pasinaudojo labai nedaug gamintojų, priešingai mišinio mokesčio kreditui. Palyginus visą pagal šią skatinamąją priemonę prašytą sumą ir visą pagamintą bioetanolio kiekį matyti, kad per TL subsidijų skirta nedaug.

         3.2.3.   Pajamų mokesčio kreditas celiuliozės bioetanolio gamintojams

   a)   Teisinis pagrindas

               (79)

               Teisinis celiuliozės bioetanolio gamintojų mokesčio kredito pagrindas – JAV kodekso (U.S.C) 26 antraštinė dalies „Vidaus mokesčių kodeksas“ 40 skirsnis.

         b)   Atitiktis reikalavimams

               (80)

               Šia schema gali naudotis tik celiuliozės bioetanolio gamintojai.

         c)   Praktinis įgyvendinimas.

               (81)

               Prašymai dėl pajamų mokesčio kredito teikiami kasmet, teikiant pareiškėjo pajamų mokesčio ataskaitą.

               (82)

               Iki 2012 m. sausio 1 d. galimas kreditas buvo 0,46 USD už pagaminto celiuliozės bioetanolio galoną. Nuo 2012 m. sausio 1 d. kreditas padidintas iki 1,01 USD už galoną.

         d)   Išvada

               (83)

               Pagal pagrindinio reglamento 3 straipsnio 1 dalies a punkto ii papunktį ši schema laikoma subsidija, nes pagal ją JAV vyriausybė suteikia finansinį įnašą prarasdama pajamas, kurias kitu atveju būtų gavusi. Subsidija ją gaunančioms bendrovėms suteikia pranašumą.

               (84)

               Schema taikoma tik toms bendrovėms, kurios gamina bioetanolį, dėl to pagal pagrindinio reglamento 4 straipsnio 2 dalies pirmosios pastraipos a punktą schema laikoma individualia ir todėl kompensuotina.

               (85)

               Celiuliozės bioetanolio gamintojai per TL nepateikė prašymų dėl pajamų mokesčio kredito, ir tai sutampa su tuo, kad iki TL pabaigos komercinė celiuliozės bioetanolio gamyba nevyko. Taigi, subsidijos suma neskaičiuota.

         3.2.4.   JAV žemės ūkio departamento Bioenergijos programa

   a)   Teisinis pagrindas

               (86)

               JAV žemės ūkio departamento (ŽŪD) Bioenergijos programą pradžioje patvirtino ir finansavo JAV ŽŪD Prekių kredito korporacija (PKK), remdamasi bendraisiais įgaliojimais, nustatytais PKK steigimo akto 5 skirsnyje.

               (87)

               Schema taikyta nuo 2000 m. gruodžio 1 d. iki 2006 m. birželio mėn. Ją administravo JAV ŽŪD Žemės ūkio paslaugų agentūra.

         b)   Atitiktis reikalavimams

               (88)

               Kai programa buvo taikoma, visi pelno siekiantys bioenergijos gamintojai galėjo ja naudotis. Gamintojai turėjo pateikti gamybos ir su tokia gamyba susijusių žemės ūkio produktų įsigijimo ir naudojimo įrodymų. Tiksliau bioetanolio gamintojai turėjo gaminti ir parduoti bioetanolį siekdami pelno.

               (89)

               Norėdamas pasinaudoti programa gamintojas turėjo laikytis tam tikrų reikalavimų, susijusių su įrašų tvarkymu, ir pateikti prašomą informaciją bei leisti PKK tokią informaciją tikrinti. Susijusiuose teisės aktuose nustatyta tiksli prisijungimo prie programos, išmokų paraiškų ir ataskaitų teikimo tvarka, kurios pareiškėjai turėjo laikytis, kad turėtų teisę gauti išmokas.

         c)   Praktinis įgyvendinimas.

               (90)

               Kiekvienais mokestiniais metais bioetanolio gamintojai, pateikdami tinkamas formas, galėjo registruotis schemai. Užsiregistravę bioetanolio gamintojai pateikdavo ketvirčio paraiškas išmokoms gauti. Bioetanolio gamintojai turėdavo pateikti reikalavimus atitinkančių produktų bendro įsigijimo ir bioetanolio bendros produkcijos per atitinkamus laikotarpius dokumentus.

               (91)

               Pagal schemą bioetanolio gamintojams buvo skiriamos išmokos remiantis jų bazine bioetanolio gamybos apimtimi ir padidinta bioetanolio gamyba per atitinkamą laikotarpį ankstesniais mokestiniais metais. 2006 mokestiniais metais bendrovėms skatinamosios priemonės taikytos tik už padidintą bioetanolio gamybą.

               (92)

               Schemą nustota taikyti 2006 m. birželio mėn., todėl nė vienai atrinktai bendrovei skatinamosios priemonės pagal šią schemą tiriamuoju laikotarpiu netaikytos.

               (93)

               Atrodo, buvo neaišku, ar schema vėl pradėta taikyti 2009 mokestiniais metais (2008 m. spalio mėn. –2009 m. rugsėjo mėn.). Tačiau tyrimas patvirtino, kad taip nebuvo. Schema, tokia, kokia pirmiau aprašyta, nustojo galioti 2006 m.

         d)   Išvada

               (94)

               Nustatyta, kad schema nutraukta 2006 m. birželio mėn. ir kad per TL subsidijų neteikta.

         3.2.5.   JAV ŽŪD Pažangiųjų biodegalų bioenergijos programa

               (95)

               Pagal pažangiųjų biodegalų bioenergijos programą (paprastai vadinamą Pažangiųjų biodegalų išmokų programa) reikalavimus atitinkantiems pažangiųjų biodegalų gamintojams skiriamos gamyba grindžiamos išmokos. Pasak JAV valdžios institucijų, pažangieji biodegalai specialiai apibrėžti taip, kad būtų neįtraukti iš kukurūzų – tai pagrindinė JAV bioetanolio gamybos žaliava – gauti degalai.

         a)   Teisinis pagrindas

               (96)

               Teisinis Pažangiųjų biodegalų bioenergijos programos pagrindas yra 2002 m. Ūkių saugumo ir kaimo investicijų akto (2002 m. Ūkių bilio) IX antraštinės dalies 9005 skirsnis su pakeitimais, padarytais 2008 m. Maisto, apsaugos ir energetikos akto IX antraštinės dalies 9001 skirsniu.

         b)   Atitiktis reikalavimams

               (97)

               Pareiškėjas turi būti pažangiųjų biodegalų gamintojas. Sąvoka „pažangiųjų biodegalų gamintojas“ apibrėžiama taip: pažangiuosius biodegalus gaminantis ir parduodantis asmuo, korporacija, bendrovė, fondas, asociacija, darbo organizacija, firma, partnerystė, bendrija, akcinė bendrovė, organizacijų grupė ar ne pelno subjektas. Subjektas, maišantis ar kitaip perkeliantis pažangiuosius biodegalus į sumaišytus biodegalus, nelaikomas pažangiųjų biodegalų gamintoju pagal šią programą.

               (98)

               Pažangieji biodegalai 2008 m. Maisto, apsaugos ir energetikos akte apibrėžti kaip degalai, gauti iš atsinaujinančiosios biomasės, išskyrus kukurūzų branduolių krakmolą. Remiantis šiuo aktu, pažangiuosius biodegalus sudaro būtent:

                           —

                           iš celiuliozės, hemiceliuliozės ar lignino gauti biodegalai;

                           —

                           iš cukraus ir krakmolo gauti biodegalai (išskyrus etanolį, gautą iš kukurūzų branduolių krakmolo);

                           —

                           iš atliekų, įskaitant pasėlių atliekas, kitas augalų atliekas, gyvūnų atliekas, maisto atliekas ir laivų statyklų atliekas, gauti biodegalai;

                           —

                           dyzelinui prilygstantys iš atsinaujinančiosios biomasės, įskaitant augalinį aliejų ir gyvūnų riebalus, gauti degalai;

                           —

                           biodujos, gautos perdirbant iš atsinaujinančiosios masės gautas organines medžiagas;

                           —

                           butanolis ar kitų rūšių alkoholis, gautas perdirbant iš atsinaujinančiosios masės gautas organines medžiagas; taip pat

                           —

                           kiti iš celiuliozės biomasės gauti degalai.

         c)   Praktinis įgyvendinimas.

               (99)

               Bioetanolio gamintojai gali naudotis šia schema. Kad atitiktų reikalavimus išmokoms gauti, gamintojai turi registruoti visų atitinkamų mokestinių metų ir ketvirčių informaciją. Tokia registruotina informacija apima žaliavų pirkimo, bioetanolio gamybos dokumentaciją, parduoto bioetanolio kainas ir kiekį. Gamintojai iš vyriausybės gauna tiesiogines išmokas.

               (100)

               Pagal schemą bioetanolio gamintojams skiriamos išmokos remiantis jų faktine gamyba ir gamybos prieaugiu, t. y. palyginti su ankstesniais metais padidėjusia gamyba. Faktinės gamybos išmokų normos apskaičiuojamos kas ketvirtį pagal kiekvieną ketvirtį faktiškai pagamintų pažangiųjų biodegalų kiekį. Gamybos prieaugio išmokos mokamos pagal reikalavimus atitinkančių pažangiųjų biodegalų, pagamintų reikalavimus atitinkančio gamintojo mokestiniais metais, kiekį, kuriuo viršijamas ankstesniais mokestiniais metais pagamintas kiekis.

               (101)

               Galutinis produktas yra visiškai toks pats nepaisant iš ko gautas bioetanolis – iš 97 konstatuojamojoje dalyje nurodytų žaliavų ar kukurūzų, JAV esančių pagrindine bioetanolio gamybos žaliava.

         d)   Išvada

               (102)

               Nustatyta, kad pagal šią schemą teikiamomis subsidijomis nepasinaudojo nė viena atrinkta bendrovė. Dauguma šia schema pasinaudojusių gamintojų – biodyzelino gamintojai. Iš tikrųjų, bioetanolį gamino tik 15 iš maždaug 155 JAV bendrovių, 2011 m. gavusių subsidijas pagal šią schemą.

               (103)

               Kalbant apie neatrinktas bendroves, atliekant tyrimą nustatyta, kad bendra bioetanolio gamintojams pagal šią schemą suteiktų subsidijų suma buvo nedidelė, palyginti su bendru bioetanolio gamybos kiekiu per TL.

               (104)

               Todėl nebuvo būtina toliau vertinti šios schemos kompensavimo galimybių.

         3.2.6.   JAV ŽŪD Biologinio perdirbimo pagalbos programa

               (105)

               Biologinio perdirbimo pagalbos programa siekiama padėti plėtoti naujas ir kuriamas pažangiųjų degalų technologijas.

         a)   Teisinis pagrindas

               (106)

               Teisinis Biologinio perdirbimo pagalbos programos pagrindas yra 2002 m. Ūkių saugumo ir kaimo investicijų akto (2002 m. ūkių bilio) IX antraštinės dalies 9003 skirsnis su pakeitimais, padarytais 2008 m. Maisto, apsaugos ir energetikos akto IX antraštinės dalies 9001 skirsniu.

         b)   Atitiktis reikalavimams

               (107)

               Programą administruoja Žemės ūkio departamento skyrius. Pagal šią programą reikalavimus atitinkantiems pareiškėjams teikiamos paskolų garantijos komercinio masto biologinio perdirbimo įrenginiams, kuriuose taikoma reikalavimus atitinkanti technologija, plėtoti ir statyti arba esamiems įrenginiams modifikuoti, kad juose būtų galima taikyti reikalavimus atitinkančią technologiją. Kad būtų galima gauti pagalbą pagal šią schemą, įgyvendinant konkretų projektą turi būti taikoma technologija, pritaikyta gyvybingai komercinio masto veiklai, arba turi būti įrodyta, kad yra techninis ir ekonominis biologinio perdirbimo įrenginių, gaminančių pažangiuosius biodegalus, komercinės veiklos potencialas. Įgyvendinant projektą, pažangiesiems degalams ir iš biologinių medžiagų gaminamiems produktams gaminti turi būti naudojamos reikalavimus atitinkančios žaliavos. Reikalavimus atitinkančios žaliavos gali būti, pavyzdžiui, atsinaujinančioji biomasė, biologinės kietosios medžiagos, išvalytas nuotekų dumblas, taip pat medienos ir popieriaus pramonės šalutiniai produktai. Didžioji dalis reikalavimus atitinkančios biologinio perdirbimo įrenginių produkcijos turi būti pažangieji biodegalai.

         c)   Praktinis įgyvendinimas.

               (108)

               Bioetanolio gamintojai šia schema gali pasinaudoti, jei atitinka tinkamumo kriterijus ir yra pakankamai vyriausybės lėšų. Projektas turi turėti techninę vertę, o besiskolinantysis turi atitikti tam tikrus finansinius kriterijus, nustatytus atitinkamuose teisės aktuose. Taip pat turi būti pakankamai užtikrinta, kad garantuojama paskola bus grąžinta.

               (109)

               Sėkmingas pareiškėjas gauna paskolos garantiją, kad iš trečiosios šalies skolintojo galėtų gauti reikiamų lėšų. Agentūra (federalinė vyriausybė) reikalavimus atitinkančiam projektui gali garantuoti ne daugiau kaip 90 proc. paskolos, kuria padengiama 80 proc. reikalavimus atitinkančio finansuojamo projekto išlaidų. Besiskolinantysis turi turėti likusius 20 proc. lėšų. Be to, didžiausias garantijos procentas mažėja didėjant paskolos sumai.

         d)   Išvada

               (110)

               Atliekant tyrimą nustatyta, kad išmokų pagal šią schemą iš JAV vyriausybės negavo nė viena bendrovė. Per TL dėl paskolos garantijos, susijusios su celiuliozės bioetanolio gamyba, kreipėsi trys neatrinktos bendrovės, nors dvi paraiškos dėl paskolos garantijos dar neišnagrinėtos. Nė viena iš šių bendrovių negamina bioetanolio iš kukurūzų. Atliekant tyrimą nustatyta, kad bioetanolis dar negaminamas naudojantis šia schema.

               (111)

               Atliekant tyrimą taip pat nustatyta, kad būsimiems celiuliozės bioetanolio gamintojams skirtos paskolos garantijos neturėjo poveikio bioetanolio gamybai ir pardavimui per TL.

               (112)

               Todėl šiame tyrime nebūtina toliau vertinti galimybes šią schemą kompensuoti.

         3.2.7.   JAV ŽŪD Biomasės pasėlių pagalbos programa

               (113)

               JAV ŽŪD Biomasės pasėlių pagalbos programa (BSPP) remiama naujos kartos pažangiųjų biodegalų žaliavų gamyba. Pagal BSPP teikiamos lengvatos reikalavimus atitinkančių pasėlių gamintojams arba biomasės medžiagos, auginamos reikalavimus atitinkančioje žemėje, savininkams. Taigi, lengvatos teikiamos auginant pasėlius ir medžiagas, kuriuos galima naudoti kaip medžiagas, naudojamas pažangiuosiuose degaluose, bet ne gaminant biodegalus.

               (114)

               Pasak JAV valdžios institucijų, BSPP netaikoma iš kukurūzų gaminamam bioetanoliui, sudarančiam beveik visą JAV gaminamą ir eksportuojamą bioetanolį. JAV valdžios institucijų nuomone, atsižvelgiant į tai, kad BSPP skirta pažangiesiems biodegalams ir kad komercinio masto pažangiųjų biodegalų gamyba nevykdoma, pagal programą Jungtinėse Valstijose nesuteikta jokių lengvatų komerciniams bioetanolio gamintojams.

         a)   Teisinis pagrindas

               (115)

               Teisinis JAV ŽŪD Biomasės pasėlių pagalbos programos pagrindas yra 2008 m. Ūkių saugumo ir kaimo investicijų akto (2008 m. Ūkių bilio) 9011 skirsnis.

         b)   Atitiktis reikalavimams

               (116)

               BSPP turi dvi sudedamąsias dalis, kurių tinkamumo reikalavimai yra specifiniai ir skiriasi. Pagal pirmąją sudedamąją dalį – projektų teritorijos sudedamąją dalį – teikiamos lengvatos reikalavimus atitinkančių pasėlių augintojams, o pagal antrąją sudedamąją dalį – kompensuojamosios pagalbos sudedamąją dalį – lengvatos teikiamos reikalavimus atitinkančių medžiagų savininkams. Reikalavimus atitinkantys pasėliai ir reikalavimus atitinkančios medžiagos naudojamos pažangiesiems degalams, šildymui, energijai ir iš biologinių medžiagų gaminamiems produktams. Pasak JAV valdžios institucijų, išmokos nemokamos patiems biodegalų ar bioenergijos gamintojams.

               (117)

               Reikalavimus atitinkantys pasėliai apibrėžiami kaip bet kurie atsinaujinančiosios masės pasėliai, išskyrus visus pasėlius, atitinkančius išmokų pagal 2008 m. Ūkių bilio I antraštinę dalį reikalavimus. Be kitų dalykų, neįtraukti pasėliai yra kukurūzai, grūdiniai sorgai, avižos, ryžiai, kviečiai, medus ir cukrus.

               (118)

               Reikalavimus atitinkančios medžiagos apibrėžiamos kaip bet kokia atsinaujinančioji biomasė, išskyrus sveikus bet kurių pasėlių, neįtrauktų į reikalavimus atitinkančių pasėlių sąrašą, grūdus. Nors į sąrašą neįtrauktų pasėlių (pavyzdžiui, kukurūzų) grūdai neįtraukti į reikalavimus atitinkančių medžiagų sąrašą, šių pasėlių likučiai (pavyzdžiui, celiuliozė) yra reikalavimus atitinkančios medžiagos.

               (119)

               Pagal pirmąją BSPP sudedamąją dalį lengvatos teikiamos reikalavimus atitinkančių pasėlių augintojams. Kad būtų galima gauti lengvatas, reikalavimus atitinkantys pasėliai turi būti užauginti geografinėje teritorijoje, vadinamoje projekto teritorija. Pagal antrąją sudedamąją BSPP dalį mokamos kompensuojamosios išmokos už atsinaujinančiosios biomasės šaltinių ar reikalavimus atitinkančių medžiagų surinkimą, derliaus nuėmimą, laikymą ir vežimą.

         c)   Praktinis įgyvendinimas.

               (120)

               Biomasės perdirbimo įrenginių įmonėms, įskaitant bioetanolio gamintojus, kompensacijos pagal BSPP nemokamos. Išmokas gauna jų tiekėjai, auginantys reikalavimus atitinkančius pasėlius ar esantys reikalavimus atitinkančių medžiagų savininkais. JAV valdžios institucijos teigė, kad BSPP per TL nerėmė jokio bioetanolio, įskaitant celiuliozės bioetanolį, gamybos.

               (121)

               Kalbant apie BSPP išmokas per TL, trys bioetanolio įrenginių įmonės atitiko reikalavimus išmokoms gauti mokslinių tyrimų ir technologijų plėtros vežimo ir laikymo srityje tikslais. Per TL 83 medžiagų savininkams, tiekusiems kukurūzus vienai patvirtintai įmonei, iš viso išmokėta 1,7 mln. USD. Kitiems medžiagų savininkams išmokos už medžiagų pristatymą kitoms dviem reikalavimus atitinkančioms biomasės perdirbimo įmonėms nebuvo mokėtos.

               (122)

               Iki TL buvo 458 biomasės perdirbimo įmonės, atitinkančios reikalavimus, kad joms galėtų būti tiekiamos reikalavimus atitinkančios medžiagos. Tik dvi iš šių reikalavimus atitinkančių įmonių buvo bioetanolio gamintojai.

               (123)

               Per TL buvo nustatytos trys projekto sritys. Per tą laiką dėl kukurūzų buvo pasirašomos sutartys arba vyko registracijos pagal BSPP procesas. Taigi, per tą laikotarpį kukurūzai nebuvo nei surenkami, nei imamas jų derlius.

         d)   Išvada

               (124)

               Kaip pirmiau paaiškinta, pagal šią schemą išmokas gauna tiekėjai, auginantys reikalavimus atitinkančius pasėlius ar esantys reikalavimus atitinkančių medžiagų savininkais. Nebuvo įrodymų, kad bioetanolio gamintojams būtų taikytos lengvatos, taigi išmokėtos sumos neturi būti kompensuojamos.

         3.2.8.   JAV ŽUD Amerikos kaimo energetikos programa

               (125)

               Pagal JAV ŽŪD Amerikos kaimo energetikos programą (AKEP) teikiamos paskolų garantijos ir dotacijos mažosioms kaimo įmonėms ir žemės ūkio gamintojams atsinaujinančiosios energijos sistemoms pirkti ir energijos vartojimo efektyvumui didinti. Pagal šią programą taip pat teikiamos dotacijos atsinaujinančiosios energijos sistemų galimybių studijoms atlikti, energijos auditui atlikti, taip pat teikiama atsinaujinančiosios energijos plėtros pagalba žemės ūkio gamintojams ir mažosioms kaimo įmonėms. Pasak JAV valdžios institucijų, pagal AKEP remiami labai įvairūs žemės ūkio gamintojai ir mažosios įmonės, siekiantys sumažinti energijos suvartojimą; pagal ją neremiama jokios konkrečios prekės gamyba, ji neskirta kokiai nors specifinei įmonei ar tokių įmonių grupei.

               (126)

               AKEP yra trys sudedamosios dalys:

                           —

                           pagal Atsinaujinančiosios energijos sistemą (AES) ir Energijos vartojimo efektyvumo didinimo paskolų garantijų ir dotacijų programą teikiamos paskolų garantijos ir (arba) dotacijos žemės ūkio gamintojams ir mažosioms kaimo įmonėms atsinaujinančiosios energijos sistemoms pirkti, diegti ir statyti, taip pat energijos suvartojimo efektyvumui didinti;

                           —

                           pagal Energetikos audito ir atsinaujinančiosios energijos plėtros pagalbos dotacijų programą teikiama pagalba įmonėms, kurios žemės ūkio gamintojams ir mažosioms kaimo įmonėms padeda atlikdamos energijos auditą ir teikdamos informaciją apie atsinaujinančiosios energijos plėtros pagalbą;

                           —

                           pagal Galimybių studijų dotacijų programą teikiama pagalba pareiškėjams, turintiems atlikti galimybių studiją, kurios reikalaujama teikiant paraišką pagal daugelį vyriausybės energetikos programų.

               (127)

               Pagal šias tris sudedamąsias AKEP dalis gali būti remiami šių rūšių projektai: atsinaujinančiosios energijos sistemų, energijos vartojimo efektyvumo didinimo, energijos audito, atsinaujinančiosios energijos plėtros pagalbos ir galimybių studijų projektai.

         a)   Teisinis pagrindas

               (128)

               Teisinis JAV ŽŪD Amerikos kaimo energetikos programos pagrindas yra 2002 m. Ūkių saugumo ir kaimo investicijų akto (2002 m. Ūkių bilio) IX antraštinės dalies 9006 skirsnis su pakeitimais, padarytais 2008 m. Maisto, apsaugos ir energetikos akto IX antraštinės dalies 9001 skirsniu.

         b)   Atitiktis reikalavimams

               (129)

               Tinkamumo kriterijai skiriasi pagal projekto rūšį, kaip nurodyta 127 konstatuojamojoje dalyje, ir, atsinaujinančiosios energijos sistemų ir energijos vartojimo efektyvumo didinimo projektų atveju, pagal tai, ko prašoma – dotacijos ar paskolos garantijos.

         c)   Praktinis įgyvendinimas.

               (130)

               Atliekant tyrimą nustatyta, kad nuo 2008 m. Ūkių bilio įsigaliojimo dienos pagal AKEP remta daugiau kaip 5 960 projektų ir apimamas laikotarpis nuo 2008 m. spalio 1 d. iki 2011 m. rugsėjo 30 d. (tiriamasis laikotarpis). Pasak JAV valdžios institucijų, daugiausia remta projektų, nesusijusių su jokios rūšies biodegalais. Šie projektai buvo susiję, be kita ko, su saulės, vėjo energija ir energijos vartojimo efektyvumu, tačiau buvo ir kitų projektų.

               (131)

               Per TL tik du bioetanolio gamintojai gavo lengvatų pagal AKEP programas, abiem buvo skirtos galimybių studijos dotacijos. Iki TL viena bendrovė gavo dotaciją atsinaujinančiosios energijos sistemų projektui, susijusiam su bioetanolio gamyba iš cukraus ir alkoholio atliekų.

         d)   Išvada

               (132)

               Pagal pagrindinio reglamento 3 straipsnio 1 dalies a punkto i papunktį ši schema laikoma subsidija, nes pagal ją JAV vyriausybė suteikia finansinį įnašą dotacijos forma. Subsidija ją gaunančioms bendrovėms suteikia pranašumą.

               (133)

               Tačiau reikia pažymėti, kad nė viena ši dotacija nebuvo skirta konkrečiai kurios nors prekės, įskaitant bioetanolį, gamybai, taigi jų negalima laikyti kompensuotinomis pagal pagrindinio reglamento 4 straipsnį.

         3.2.9.   Energetikos departamento Biologinio perdirbimo įrenginių projektų dotacijos

               (134)

               Atitinkamuose teisės aktuose leidžiama finansuoti demonstracinius integruoto biologinio perdirbimo projektus, siekiant parodyti komercinį integruoto biologinio perdirbimo įrenginių panaudojimą didžiausią dėmesį skiriant lignino ir celiuliozės žaliavoms; komercinį įvairios paskirties biomasės technologijų taikymą, įskaitant skystus transporto priemonių degalus, vertingus iš biologinių medžiagų pagamintus chemikalus, iš naftos pagamintų žaliavų ir produktų pakaitalus, taip pat elektros energiją ar naudingąją šilumą; įvairių biomasės žaliavų surinkimą ir apdorojimą.

         a)   Teisinis pagrindas

               (135)

               Teisinis Energetikos departamento Biologinio perdirbimo įrenginių projektų dotacijų pagrindas yra 2005 m. Energetikos politikos akto 931–932 skirsniai.

         b)   Atitiktis reikalavimams

               (136)

               Tinkamumo kriterijai kiekvieno projekto atveju nustatomi atitinkamoms Energetikos departamento institucijoms paskelbus apie finansavimo galimybes. Kad galėtų pasinaudoti su bioetanoliu susijusių projektų finansavimo galimybėmis, gavėjai turi naudoti celiuliozės biomasę ir gaminti biodegalus; konkrečių reikalavimus atitinkančių rūšių biomasė ir biodegalai nurodomi kiekviename skelbime apie finansavimo galimybes.

         c)   Praktinis įgyvendinimas.

               (137)

               Ši schema administruojama skelbiant metinius konkursus arba skelbiant apie finansavimo galimybes ir paskirstant atitinkamas lėšas. Konkursuose gali dalyvauti reikalavimus atitinkantys pareiškėjai, t. y. pramonės įmonės, akademinio pasaulio atstovai ir nacionalinės laboratorijos. Reikalavimus atitinkantys pareiškėjai pateikia pasiūlymus, kurie peržiūrimi pagal skelbime apie finansavimo galimybes nurodytus kriterijus. Skyrus finansavimą, atitinkamos Energetikos departamento institucijos stebi gavėjo veiklos rezultatus vertindamos veiklos aprėptį, planą ir išlaidas per visą laikotarpį, kuriam skirtas finansavimas. Gavėjo išlaidos, patiriamos įgyvendinant projektą, finansuojamos taikant kompensavimo principą.

               (138)

               Nė pagal vieną finansinės pagalbos susitarimą, pasirašytą pagal šią programą, neremiama kukurūzų bioetanolio proceso technologijų plėtra. Pagalba skiriama tik pažangiesiems biodegalams iš celiuliozės.

               (139)

               Gavėjai turi naudoti celiuliozės biomasę ir gaminti biodegalus; konkrečių reikalavimus atitinkančių rūšių biomasė ir biodegalai nurodomi kaskart paskelbus apie finansavimo galimybes.

               (140)

               Per TL pagal šią schemą buvo finansuoti penki didelio masto bioetanolio projektai. Per TL lengvatų pagal šią schemą gavo viena atrinkta bendrovė.

         d)   Išvada

               (141)

               Pagal pagrindinio reglamento 3 straipsnio 1 dalies a punkto i papunktį ši schema laikoma subsidija, nes pagal ją JAV vyriausybė suteikia finansinį įnašą dotacijų forma. Subsidija ją gaunančioms bendrovėms suteikia pranašumą.

               (142)

               Tačiau atliekant tyrimą nustatyta, kad per TL komercinis celiuliozės bioetanolio pardavimas rinkoje nevykdytas. Šiuo atveju atsižvelgiant į konkrečias aplinkybes, t. y. į tai, kad schemos bus skirtos dagiausia, pavyzdžiui, celiuliozės biodegalams ir kad nebuvo vykdoma komercinė celiuliozės bioetanolio gamyba, manoma, kad per PL pagal šią schemą JAV komerciniams bioetanolio gamintojams nesuteikta jokio pranašumo, taigi ši schema neturėjo jokio poveikio bioetanolio eksportui į ES per TL.

               (143)

               Taip pat pažymima, kad, atsižvelgiant į atrinktų bendrovių apyvartą, susijusią su nagrinėjamuoju produktu, pagal šią schemą suteiktų subsidijų suma nedidelė.

         3.2.10.   Išvada dėl federalinių schemų

               (144)

               Nustatyta, kad per TL JAV vyriausybė teikė 0,45 USD už kiekvieną etanolio, panaudoto gaminant alkoholio ir degalų mišinį, galoną kreditą. Tai reiškia, kad bioetanolio maišytojams pardavimo metu taikyta mažesnė mokesčio norma arba jie gavo tiesioginę išmoką, kuria padengta dalis jų įprasto įsiskolinimo, susijusio su benzino degalų akcizu. Mišinio mokesčio kreditas buvo naudojamas pajamų mokesčio įsiskolinimui padengti, tik mažesniu mastu. Tai – finansinis įnašas, kurio forma yra JAV vyriausybės atsisakymas pajamų, taigi gavėjams suteikiamas pranašumas, nes sumažinamas mokesčio įsiskolinimas. Ši schema taikyta tik bendrovėms, kurių veikla susijusi su bioetanolio pramone, t. y. bioetanolio maišymu, todėl ji yra kompensuotina.

               (145)

               Tačiau atliekant tyrimą nustatyta, kad pagrindinė subsidijų schema – bioetanolio mišinio mokesčio kreditas – nustojo galioti 2011 m. pabaigoje ir iš naujo nebuvo taikyta.

               (146)

               Atskleidus esminius faktus ir aplinkybes, kuriomis remdamasi Komisija nusprendė tęsti tyrimą nenustatydama laikinųjų priemonių, viena šalis pareiškė, kad įvairiomis mokesčių formomis gavėjai šią subsidiją galėjo gauti ir po 2011 m. gruodžio 31 d.

               (147)

               Atsakant į šį teiginį pažymima, kad atliekant tyrimą nustatyta, kad bioetanolio mišinio mokesčio kredito kaip akcizo kredito daugiausia prašė maišytojas bioetanolio ir benzino maišymo metu, kad būtų sumažintas pareiškėjo akcizo įsiskolinimas. Bioetanolio mišinio mokesčio kreditas būtų naudojamas pareiškėjo pajamų mokesčio įsiskolinimui padengti, tik mažesniu mastu. Savaime suprantama, kad tarp maišymo laiko ir kredito išmokėjimo pareiškėjui laiko yra tam tikras laiko tarpas. Per TL suteiktų mišinio mokesčio kreditų suma taip pat susijusi su maišymu, atliekamu iki TL. Taigi, jei schema netaikoma atgaline data, sprendimo dėl galutinių priemonių nustatymo arba nenustatymo 2012 m. priėmimo metu visi teiginiai dėl mišinio mokesčio kredito būtų nereikšmingi. Todėl nėra jokių priežasčių teigti, kad subsidija tebetaikoma.

               (148)

               Ta pati šalis teigė, kad remiantis 15 straipsnio 1 dalies ketvirtos pastraipos nuostatomis akivaizdu, jog subsidija neturėtų būti laikoma atšaukta, kol šalis atsakovė nepateiks įtikinamų įrodymų, kad pagal jokią subsidijų schemą nagrinėjamojo produkto gamintojams ir (arba) eksportuotojams nebegali būti mokamos išmokos. Tačiau reikia pažymėti, kad bioetanolio mišinio mokesčio kreditas buvo vienintelė subsidijų schema, pagal kurią per TL buvo teikiamos potencialiai kompensuotinos subsidijos, ir ši schema nebegalioja. Kitos nagrinėtos schemos, pagal kurias buvo teikiamas pranašumas tiesiogiai bioetanolio pramonei, buvo nereikšmingos. Todėl šis teiginys atmestas.

               (149)

               Ši šalis taip pat teigė, kad pajamų mokesčio kreditas celiuliozės bioetanolio gamintojams, aprašytas 79–85 konstatuojamosiose dalyse, yra schema, kuria pakeičiama mišinio mokesčio kredito schema, ir tai yra priemonė nagrinėjamajam produktui subsidijuoti. Atsakant į šį teiginį pažymima, kad, nors parama pirmosios kartos bioetanoliui beveik baigta teikti, antrosios kartos biodegalams skirtų schemų padaugėjo. Tačiau antrosios kartos biodegalų gamyba nereikšminga, taigi šiuo etapu suteikta labai nedaug subsidijų. Reikėtų paaiškinti, kad pajamų mokesčio kreditu celiuliozės bioetanolio gamintojams nepakeičiama mišinio mokesčio kredito schema dėl paprastos priežasties – ji jau galioja. Be to, pajamų mokesčio kreditas celiuliozės bioetanolio gamintojams yra – tai aišku iš schemos pavadinimo – skatinamoji priemonė celiuliozės bioetanolio gamintojams. Mišinio mokesčio kreditas yra skatinamoji priemonė maišytojams. Atliekant tyrimą nustatyta, kad dauguma atvejų mišinio mokesčio kredito prašė maišytojas ir (arba) prekiautojas, turintis akcizo įsiskolinimų, pavyzdžiui naftos chemijos bendrovė. Kitaip sakant, per TL taikyti mišinio mokesčio kreditą daugiausia prašė ne bioetanolio gamintojai. Todėl negalima teigti, kad pajamų mokesčio kreditu celiuliozės bioetanolio gamintojams pakeičiamas mišinio mokesčio kreditas. Taigi, šis teiginys atmestas.

               (150)

               Galiausiai, šalis teigė, kad pranašumas gali būti išlaikomas ir nustojus galioti mišinio mokesčio kredito schemai, nes ir toliau naudojamasi ilgalaikiu turtu, finansuotu subsidija. Teigta, kad jei būtų vėl teikiamos su ilgalaikio turto įsigijimu susijusios subsidijos, vertinant gautą lengvatą reikėtų atsižvelgti į lengvatas, sukauptas iš ankstesnių metų per nusidėvėjimo laikotarpį. Pirmiausia pažymima, kad subsidija nesusijusi su ilgalaikio turto įsigijimu. Mišinio mokesčio kreditas yra pasikartojanti subsidija tuo požiūriu, kad jis yra periodiškas, o jo teikiamas pranašumas tariamai kaupiasi visus metus, kuriais kreditas suteikiamas. Be to, kaip pirmiau minėta, per TL tarp prašytojų buvo tik labai nedaug bioetanolio gamintojų. Todėl šis teiginys atmetamas.

               (151)

               Remiantis JAV valdžios institucijų pateiktais duomenimis, mažųjų gamintojų pajamų mokesčio kreditu pasinaudojo labai nedaug gamintojų, priešingai mišinio mokesčio kreditui. Palyginus visą pagal šią skatinamąją priemonę prašytą sumą ir visą pagamintą bioetanolio kiekį matyti, kad per TL subsidijų skirta nedaug.

               (152)

               Celiuliozės bioetanolio gamintojai per TL nepateikė prašymų dėl pajamų mokesčio kredito, ir tai sutampa su tuo, kad iki TL pabaigos komercinė celiuliozės bioetanolio gamyba nevyko.

               (153)

               Atliekant tyrimą nustatyta, kad JAV Žemės ūkio departamento Bioenergijos programa baigė galioti 2006 m. ir iš naujo nepradėta taikyti. Atliekant tyrimą nustatyta, kad pagal šešias programas – JAV ŽŪD Pažangiųjų biodegalų bioenergijos programą, JAV ŽŪD Biologinio perdirbimo pagalbos programą, JAV ŽŪD Biomasės pasėlių pagalbos programą, JAV ŽŪD Amerikos kaimo energetikos programą ir Energetikos departamento Biologinio perdirbimo įrenginių projektų dotacijas – bioetanolio gamybai per TL teiktų subsidijų suma buvo nedidelė.

         3.3.   VALSTIJŲ SCHEMOS
   3.3.1.   Įžanga

               (154)

               Atliekant tyrimą nustatyta, kad trys valstijų schemos, t. y. Ilinojaus valstijos E85 infrastruktūros dotacijos, Ajovos valstijos biodegalų infrastruktūros dotacijos, Minesotos valstijos E85 infrastruktūros dotacijos, netaikytinos bioetanolio gamintojams. Pagal šias schemas mažmeninės prekybos vietoms teikiama parama degalų siurbliams, kuriuos būtų galima naudoti didelį etanolio kiekį turintiems degalams, įsigyti, ir šios schemos skirtos tik mažmeniniams bioetanolio prekiautojams. Taigi, bioetanolio gamintojai negauna naudos iš šių schemų. Šiuo atžvilgiu pažymima, kad nei tiesioginės, nei netiesioginės naudos pagal šias schemas negavo nė viena atrinkta bendrovė.

               (155)

               Be to, JAV valdžios institucijos paaiškino, kad Minesotos valstijoje nėra celiuliozės etanolio investicijų mokesčių kredito, kaip teigia skundo pateikėjas. Paaiškinta, kad Minesotos valstijoje 2010 m. pradžioje įsigaliojo įstatymas, vadinamas „Mažųjų įmonių investicijų mokesčio kreditas“, paprastai dar žinomas pavadinimu „Verslo angelų investicijų mokesčio kreditas“. Priešingai negu teigiama skunde, pagal Verslo angelų investicijų mokesčio kredito schemą mokesčių kreditai neteikiami įmonėms, jie teikiami investuotojams, investuojantiems į mažas įmones.

         3.3.2.   Ilinojaus biodegalų gamybos įrenginių dotacijos

               (156)

               Pasak JAV valdžios institucijų, ši schema nebuvo įgyvendinama per TL, jai neskirtas joks finansavimas nuo 2007 m. liepos mėn., ji nebeveikia nuo 2008 m., kai baigėsi lėšos. Kol ši schema veikė, pagal ją buvo galima teikti dotacijas naujų atsinaujinančiųjų degalų gamybos įrenginių statybai ar esamų įrenginių plėtimui.

               (157)

               2008 m., kai schema dar veikė, skirtos dvi dotacijos, dotacijas gavo dvi neatrinktos bendrovės iš Ilinojaus. Tačiau ši schema nebeveikia, ir per TL pagal šią schemą naudos negavo nė viena atrinkta bendrovė.

         3.3.3.   Ajovos alternatyvios energijos atnaujinamųjų paskolų programa

               (158)

               Įgaliojimas įgyvendinti Alternatyvios energijos atnaujinamųjų paskolų programą (AEVPP) suteiktas 1997 m. Ajovos kodekso su pakeitimais 476.46 skirsniu. Šiame kodekse teigiama, kad Ajovos energijos centras turi parengti ir administruoti alternatyvios energijos atnaujinamųjų paskolų programą ir Valstybės iždo biure įsteigti alternatyvios energijos atnaujinamųjų paskolų fondą, kurį administruotų Energijos centras.

               (159)

               AEVPP fondo pinigai gali būti naudojami paskoloms, skirtoms alternatyvios energijos gamybos įrenginiams ar mažoms hidroelektrinėms statyti, teikti, kaip apibrėžta 1997 m. Ajovos kodekso 476.46 skirsnyje.

               (160)

               Pasak Jungtinių Valstijų valdžios institucijų, 2008, 2009, 2010 m. ir per TL bioetanolio gamybos įrenginiams nesuteikta paskolų pagal AEVPP. Pagal šią schemą naudos negavo nė viena atrinkta bendrovė. Taigi, nuspręsta šiame tyrime toliau nenagrinėti šios schemos.

         3.3.4.   Nebraskos etanolio gamybos mokesčių kreditas

               (161)

               Nebraskos valstijoje variklinių transporto priemonių degalų mokesčio norma yra 0,267 USD už viso valstijoje parduodamo benzino, gazoholio, dyzelino, bioetanolio ir suslėgtųjų dujų galoną. Pagal per TL galiojusią Etanolio gamybos skatinamųjų priemonių schemą, reikalavimus atitinkančioms veiklą 2004 m. liepos mėn. arba anksčiau vykdžiusioms etanolio gamybos įmonėms teikiamas 0,18 USD už galoną mokesčio kreditas.

               (162)

               Terminas, iki kurio buvo galima pateikti paraišką dalyvauti šioje schemoje, buvo 2004 m. balandžio 16 d. Reikalavimus atitinkanti gamybos įmonė turėjo būti įsisteigusi Nebraskos valstijoje, ji turėjo i) vykdyti gamybinę veiklą 2001 m. rugsėjo 1 d. arba anksčiau arba ii) būti negavusi kreditų iki 1999 m. birželio 1 d. Visa fermentavimo, distiliavimo ir dehidravimo veikla turi būti vykdoma reikalavimus atitinkančioje įmonėje.

               (163)

               Pagal šią schemą pranašumas nesuteiktas nė vienai atrinktai bendrovei. Bet kuriuo atveju, pasirodo, kad subsidijos suma buvo maža, palyginti su viso JAV pagaminamo bioetanolio kiekiu.

         3.3.5.   Pietų Dakotos etanolio gamybos skatinamoji priemonė

               (164)

               Pietų Dakotos valstija administruoja bioetanolio gamintojų išmokų programą, pagal kurią reikalavimus atitinkantiems bioetanolio įrenginiams teikiama finansinė parama – 0,20 USD už bioetanolio galoną.

               (165)

               Visas etilo alkoholio distiliavimo procesas turi būti atliktas Pietų Dakotoje, etilo alkoholis turi būti 99 proc. grynumo, būti pagamintas iš javų grūdų ir denatūruotas. Etanolio gamybos išmoka gali būti skiriama tik už reikalavimus atitinkantį etilo alkoholį, pagamintą 2006 m. gruodžio 31 d. ar anksčiau veiklą pradėjusiose įmonėse.

               (166)

               Vienai reikalavimus atitinkančiai įmonei per mėnesį gali būti skirta ne daugiau kaip 83 333 USD gamybos skatinamųjų išmokų. Jei nėra pakankamai lėšų mėnesio 83 333 USD išmokai kiekvienai bioetanolio gamybos įmonei, kiekviena įmonė gauna proporcingą turimų lėšų dalį, kuri nustatoma pagal tą mėnesį pagaminto etilo alkoholio galonų skaičiaus ir viso visose reikalavimus atitinkančiose įmonėse pagaminto etilo alkoholio reikalavimus atitinkančių galonų skaičiaus proporciją. Viena reikalavimus atitinkanti įmonė per metus gali gauti ne daugiau kaip 1 mln. USD, o per visus dalyvavimo šioje schemoje metus – ne daugiau kaip 9 682 000 USD gamybos išmokų. Šios subsidijos yra pasikartojančios ir laikoma, kad jos išmokamos kiekvienais konkrečiais metais.

               (167)

               Atliekant tyrimą nustatyta, kad dvi iš atrinktų bendrovių per TL gavo naudos iš šios schemos. Abiejų bendrovių gautų subsidijų suma buvo apskaičiuota remiantis per TL gautų išmokų suma. Tada subsidijos suma buvo paskirstyta visam nagrinėjamųjų bendrovių per TL parduotam bioetanolio kiekiui, tai ir buvo tinkamas vardiklis.

               (168)

               Remiantis šiuo skaičiavimu tampa aišku, kad abiejų bendrovių gauta subsidijų suma yra nedidelė.

         3.3.6.   Išvada dėl valstijų schemų

               (169)

               Atliekant tyrimą nustatyta, kad pagal dvi skundo pateikėjo nurodytas JAV valstijų schemas, t. y. Nebraskos etanolio gamybos mokesčių kreditas ir Pietų Dakotos etanolio gamybos skatinamoji priemonė, buvo teikiamos subsidijos bioetanolio gamybai, ir tai yra finansinis įnašas, kuriuo tų valstijų gamintojams suteikiama nauda. Nors atrodo, kad minėtose valstijose schemos yra individualios, subsidijų suma, palyginti su visa bioetanolio gamyba JAV, yra nedidelė. Dėl atrinktų bendrovių gautų subsidijų taip pat padaryta išvada, kad subsidijų suma buvo nedidelė.

         3.4.   PER TL KOMPENSUOTINŲ SUBSIDIJŲ SUMA

               (170)

               Atliekant tyrimą nustatyta, kad visos nagrinėtos schemos, išskyrus paminėtą 171 konstatuojamojoje dalyje, per TL buvo menko masto ir neturi bûti kompensuotinos.

               (171)

               Kaip paminėta 53–71 konstatuojamosiose dalyse, atliekant tyrimą nustatyta, kad JAV vyriausybė teikia 0,45 USD už kiekvieną bioetanolio, naudojamo gaminant alkoholio ir degalų mišinį, galoną mišinio mokesčio kreditą, naudingą etanolio maišytojams.

               (172)

               Ši subsidija teikta už kiekvieną vienetą, t. y. pagal sunaudoto bioetanolio kiekį. Ši lengvata teikta ir už į Sąjungą importuotą produktą.

               (173)

               Kompensuotinų subsidijų suma pagal pagrindinio reglamento nuostatas yra 0,45 USD už galoną.

               (174)

               Pažymima, kad subsidijos suma priklauso nuo bioetanolio kiekio (pagal svorį) mišinyje.

               (175)

               Todėl laikoma, kad subsidijos suma yra 0,45 USD už galoną visos šalies mastu, nes bioetanolio mišinio mokesčio kreditas galiausiai buvo teikiamas už visą JAV pagaminamą bioetanolį, įskaitant eksportuojamą į Sąjungą. Todėl nebūtina diferencijuoti ekonominės veiklos vykdytojų, visų pirma dėl to, kad subsidija retai skiriama bioetanolio gamintojams – dažniausiai ją gauna prekiautojai ir (arba) veiklos vykdytojai, bioetanolį maišantys.

               (176)

               Atskleidus esminius faktus ir aplinkybes, kuriomis remiantis Komisija nusprendė tęsti tyrimą nenustatydama laikinųjų priemonių, kelios šalys pareiškė, kad bet kuriuo atveju atrinktiems gamintojams turėtų būti nustatytas individualus subsidijų skirtumas, ir jei jos negavo bioetanolio mišinio mokesčio kredito, joms turi būti nustatytas subsidijų skirtumas, lygus nuliui.

               (177)

               Pagal pagrindinio reglamento 15 straipsnį, bet kuriame reglamente, kuriuo nustatomas muitas, turi būti aiškiai nurodytas arba pavieniams tiekėjams, arba nagrinėjamajai šaliai tiekėjai taikomas muitas. Šiuo atveju nustatyta, kad atsižvelgiant į bioetanolio pramonės struktūrą ir tai, kaip teiktos subsidijos, visų pirma bioetanolio mišinio mokesčio kreditas, nė vienas individualus subsidijų skirtumas nebūtų tipinis ir neatspindėtų faktinės padėties bioetanolio, ypač eksportuojamo, rinkoje.

               (178)

               Remiantis PPO susitarimu dėl subsidijų ir kompensacinių priemonių ir GATT VI:3 straipsniu aišku, kad visų priemonių tikslas – kompensuoti subsidijuojamo importo poveikį.

               (179)

               Šiuo atveju, remiantis atliekant tyrimą nustatytais įrodymais, JAV visas eksportuojamas bioetanolis per TL buvo subsidijuojamas ne didesne negu 0,45 USD už galoną suma. Pažymima, kad atliekant tyrimą tapo aišku, kad dėl subsidijavimo pobūdžio šiuo atveju nė viena atrinkta bendrovių grupė nebuvo tipinė. Be to, atrinkti gamintojai nagrinėjamojo produkto į Sąjungą neimportuoja.

               (180)

               Iš tikrųjų, kreditas buvo teikiamas už maišymo veiklą, neatsižvelgiant į tai, ar maišytojas yra gamintojas, ar eksportuotojas. Šiuo atveju nustatyta, kad daugiausia bioetanolio mišinio mokesčio kredito prašė eksportuotojai.

               (181)

               Taip pat teigta, kad, užuot atrinktoms bendrovėms nustačiusi individualius subsidijų skirtumus, Komisija turėtų atlikti bendrą analizę, kaip bioetanolio mišinio mokesčio kreditą būtų galima automatiškai priskirti gamintojams ir suteikti jiems naudos. Prašymas atlikti bendrą analizę pasirodė esąs nepagrįstas. Subsidija mokama tik vieną kartą, ir produktas nesikeičia. Subsidijuojamas į ES eksportuojamas produktas – bioetanolis. Todėl tokios analizės nereikia.

         3.5.   POKYČIAI PO TL

               (182)

               Šalys pabrėžė, kad pagrindinė subsidijų schema (mišinio mokesčio kreditas), pagal kurią per TL JAV gavėjams teiktos kompensuotinos subsidijos, nustojo galioti 2011 m. pabaigoje ir iš naujo nebuvo taikyta. Jos pabrėžė, kad pagrindinio reglamento 15 straipsnyje nustatyta, kad priemonės neturi būti taikomos, jei subsidija ar subsidijos atšaukiamos arba kai subsidijos nebebūna naudingos nagrinėjamiesiems eksportuotojams.

               (183)

               Atsižvelgiant į tai, kad per TL nustatyta pagrindinė subsidijų schema ir tai, kad nėra jokių požymių, kad ji bus vėl taikoma, šios šalys teigė, kad galutinių kompensacinių priemonių nustatymas būtų nepagrįstas. Jos taip pat teigė, kad nustačius bet kokias galutines priemones, jų nustatymo metu bet kuriuo atveju jos būtų didesnio masto negu reikia subsidijavimo poveikiui kompensuoti.

               (184)

               Atliekant tyrimą nustatyta, kad per TL gautas bioetanolio mišinio mokesčio kreditas buvo panaikintas 2011 m. pabaigoje. Kadangi tai įvyko po TL, Komisija kelis kartus susisiekė su JAV valdžios institucijomis siekdama gauti daugiau informacijos apie galutinį pagrindinės subsidijų schemos taikymo nutraukimą.

               (185)

               Iš atliekant tyrimą JAV valdžios institucijų patalpose surinktos informacijos ir vėlesnio jų pateikto paaiškinimo matyti, kad jos įrodė, jog tam tikros sumos buvo mokėtos JAV gavėjams vos pasibaigus TL, būtent 2012 JAV mokestiniais metais, kurie truko nuo 2011 m. spalio 1 d. iki 2012 m. rugsėjo 30 d. Nors šios sumos reiškia, kad subsidijavimas buvo tęsiamas ir viršijo de minimis ribą pirmąjį 2012 mokestinių metų ketvirtį, po to laikotarpio, ypač 2012 m. pabaigoje, sumokėtos sumos yra labai mažos atsižvelgiant į tai, kad pagrindinė subsidijų schema baigė galioti 2011 m. gruodžio mėn. Lig šiol nėra jokių požymių, kad mišinio mokesčio kreditai vėl teikiami, o kad ta schema vėl būtų taikoma kokia nors forma, veiksmų paprastai turėtų imtis Jungtinių Valstijų Kongresas.

         4.   IMPORTO IŠ NAGRINĖJAMOSIOS ŠALIES REGISTRACIJA

               (186)

               Skundo pateikėjas kelis kartus prašė JAV kilmės bioetanolio importo registracijos, kad būtų galima atgaline data surinkti muitus. Prašyme pateikta pakankamų įrodymų registracijai pagrįsti pagal pagrindinio reglamento 24 straipsnio 5 dalį.

               (187)

               Komisija manė, kad, nors ji ir būtų padariusi preliminarią išvadą, kad per TL galiojusi pagrindinė subsidijų schema nebegalioja (tuo požiūriu, kad laikinųjų priemonių nustatymo metu lengvatos pagal ją nebeteikiamos), yra įrodymų, kad Jungtinės Valstijos gali vėl taikyti tokią subsidijų schemą. Taigi, siekiant apsaugoti Europos Sąjungos teises šiomis konkrečiomis aplinkybėmis, Komisija nusprendė nustatyti, kad nagrinėjamojo produkto importas turi būti registruojamas pagal pagrindinio reglamento 24 straipsnio 5 dalį, kad tokioms importuojamoms prekėms galiausiai būtų galima taikyti priemones atgaline data nuo tokios registracijos dienos. Taigi, 2012 m. rugpjūčio 24 d. paskelbtas Komisijos reglamentas (ES) Nr. 771/2012 (9).

         5.   ANTISUBSIDIJŲ TYRIMO IR REGISTRACIJOS NUTRAUKIMAS

               (188)

               Atliekant tyrimą nustatyta, kad, be pagrindinės subsidijų schemos (53–71 konstatuojamosiose dalyse aprašyto mišinio mokesčio kredito), pagal visas kitas nagrinėtas subsidijų schemas gautų subsidijų suma per TL buvo nedidelė ir neturėtų būti kompensuojama.

               (189)

               Kaip paminėta 182–185 konstatuojamosiose dalyse, atliekant tyrimą nustatyta, kad pagrindinė subsidijų schema – mišinio mokesčio kreditas – nustojo galioti 2011 m. pabaigoje ir iš naujo nebuvo taikyta. Iš turimos informacijos aiškiai matyti, kad pagrindinė subsidijų schema nebegalioja. Lig šiol nėra jokių požymių, kad mišinio mokesčio kreditai vėl teikiami, o kad ta schema vėl būtų taikoma kokia nors forma, veiksmų paprastai turėtų imtis Jungtinių Valstijų Kongresas.

               (190)

               Pagrindinio reglamento 15 straipsnyje nustatyta, kad priemonės neturi būti taikomos, jei subsidija ar subsidijos atšaukiamos arba kai įrodoma, kad subsidijos nebenaudingos nagrinėjamiesiems eksportuotojams.

               (191)

               Taip pat nurodyta, kad pagal pagrindinio reglamento 14 straipsnio 3 dalį tyrimas turi būti tuoj pat nutraukiamas, jei nustatoma, kad kompensuotinų subsidijų suma yra de minimis, t. y. 2 proc. mažesnė už ad valorem.

               (192)

               Atsižvelgiant į tai, kad per TL nustatyta pagrindinė subsidijų schema panaikinta, ir į tai, kad pagal visas kitas nagrinėtas subsidijų schemas gauta subsidijų suma per TL nesiekė de minimis ribos pagal pagrindinio reglamento 14 straipsnio 3 dalį, manoma, kad galutinių priemonių nustatymas nėra pateisinamas.

               (193)

               Atsižvelgiant į tai, manoma, kad šis antisubsidijų tyrimas turėtų būti nutrauktas.

               (194)

               Nutraukus šį tyrimą turi būti nutraukta ir importo registracija.

               (195)

               Visoms šalims buvo pranešta apie pagrindinius faktus ir argumentus, kuriais remiantis ketinta nutraukti tyrimą. Jiems buvo nustatytas laikotarpis, per kurį, paskelbus šias išvadas, šalys galėjo pareikšti prieštaravimus.

               (196)

               Todėl, atsižvelgdama į tai, Komisija daro išvadą, kad į Sąjungą importuojamo Jungtinių Amerikos Valstijų kilmės bioetanolio antisubsidijų tyrimas turėtų būti nutrauktas nenustatant antisubsidijų priemonių, taip pat turėtų būti nutraukta importuojamų prekių registracija.

         6.   PATARIAMASIS KOMITETAS

               (197)

               Patariamasis komitetas prieštaravo šio antisubsidijų tyrimo nutraukimui. Taigi, pagal Reglamento (EB) Nr. 597/2009 14 straipsnį, tyrimas laikomas nutrauktu, jei per mėnesį Taryba kvalifikuota balsų dauguma nenuspręs kitaip. Šis sprendimas skelbiamas Europos Sąjungos oficialiajame leidinyje,

         PRIĖMĖ ŠĮ SPRENDIMĄ:
   1 straipsnis
   Importuojamo bioetanolio, kartais vadinamo etanolio degalais, t. y. etilo alkoholio, pagaminto iš žemės ūkio produktų (išvardytų Sutarties dėl Europos Sąjungos veikimo I priede), denatūruoto arba nedenatūruoto, išskyrus produktus, kurių sudėtyje matuojant pagal EN 15376 standartą yra daugiau kaip 0,3 proc. (m/m) vandens, taip pat iš žemės ūkio produktų (išvardytų Sutarties dėl Europos Sąjungos veikimo I priede) pagaminto etilo alkoholio, esančio benzino mišiniuose, kurių sudėtyje yra daugiau kaip 10 proc. (v/v) etilo alkoholio, kurio KN kodai šiuo metu yra ex 2207 10 00, ex 2207 20 00, ex 2208 90 99, ex 2710 12 11, ex 2710 12 15, ex 2710 12 21, ex 2710 12 25, ex 2710 12 31, ex 2710 12 41, ex 2710 12 45, ex 2710 12 49, ex 2710 12 51, ex 2710 12 59, ex 2710 12 70, ex 2710 12 90, ex 3814 00 10, ex 3814 00 90, ex 3820 00 00 ir ex 3824 90 97 ir kurio kilmės vieta yra Jungtinės Amerikos Valstijos, antisubsidijų tyrimas nutraukiamas.
   2 straipsnis
   Muitinėms nurodoma nebevykdyti importo registracijos pagal Reglamento (ES) Nr. 771/2012 1 straipsnį. Kompensacinis muitas už registruotą importuojamą produktą nerenkamas.
   3 straipsnis
   Reglamentas (ES) Nr. 771/2012 panaikinamas.
   4 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2012 m. gruodžio 20 d.

            Komisijos vardu

            Pirmininkas

         José Manuel BARROSO

      (1)  OL L 188, 2009 7 18, p. 93.

      (2)  OL C 345, 2011 11 25, p. 13.

      (3)  OL C 345, 2011 11 25, p. 7.

      (4)  OL L 229, 2012 08 24, p. 20.

      (5)  Žr. JAV Vidaus mokesčių kodekso 40 skirsnio b dalies 4 punkto E papunktį.

      (6)  Žr. www.ethanol.org, Atsinaujinančiųjų degalų standartas (angl. Renewable fuels standard) pagal 2007 m. Energetinės nepriklausomybės ir saugumo aktą (angl. Energy Independence and Security Act).

      (7)  Atliekant tyrimą nustatyta, kad, norint pasinaudoti mišinių, kuriuose yra alkoholio, kreditu, apibrėžtu JAV Vidaus mokesčių kodekse (angl. Internal Revenue Code), užtenka gryną bioetanolį sumaišyti su 0,1 proc. benzino.

      (8)  Pavyzdžiui, a) Amerikos etanolio sąjungos (angl. American Coalition for Ethanol (ACE)) interneto svetainėje skelbiama informacija, b) 2005 m. Energetikos politikos aktas, ypač jo P.L. 110-58, c) 2007 m. Energetinės nepriklausomybės ir saugumo aktas (P.L. 110-140, H.R.6), kuriuo iš dalies pakeistas ir padidintas Atsinaujinančiųjų degalų standartas, kuriuo reikalaujama, kad 2008 m. būtų naudojami 9 mlrd. galonų atsinaujinančiųjų degalų, o 2011 m. – 13,9 mlrd. galonų, d) įgyvendinant švarių miestų ir kitus veiksmus JAV energetikos departamento skelbiamos informacijos suvestinės.

      (9)  OL L 229, 2012 08 24, p. 20.


title: 2009/168/EB,Euratomas: 2009 m. vasario 26 d. Tarybos sprendimas dėl Europos ekonomikos ir socialinių reikalų komiteto Vokietijai atstovaujančio nario skyrimo

text:
28.2.2009

               LT

               Europos Sąjungos oficialusis leidinys

               L 56/16

      TARYBOS SPRENDIMAS

   2009 m. vasario 26 d.
   dėl Europos ekonomikos ir socialinių reikalų komiteto Vokietijai atstovaujančio nario skyrimo
   (2009/168/EB, Euratomas)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 259 straipsnį,
   atsižvelgdama į Europos ekonominės bendrijos steigimo sutartį, ypač į jos 167 straipsnį,
   atsižvelgdama į Sprendimą 2006/524/EB, Euratomas (1),
   atsižvelgdama į Vokietijos Vyriausybės pasiūlymą,
   atsižvelgdama į Komisijos nuomonę,
   kadangi atsistatydinus Erhard OTT tapo laisva Europos ekonomikos ir socialinių reikalų komiteto nario vieta,
   NUSPRENDĖ:
   1 straipsnis
   Armin DUTTINÉ, Ver.di Bundesvorstand – Leiter EU Verbindungsbüro, skiriamas Europos ekonomikos ir socialinių reikalų komiteto nariu likusiam kadencijos laikui – iki 2010 m. rugsėjo 20 d.
   2 straipsnis
   Šis sprendimas įsigalioja jo priėmimo dieną.

      Priimta Briuselyje, 2009 m. vasario 26 d.

            Tarybos vardu

            Pirmininkas

         I. LANGER

      (1)  OL L 207, 2006 7 28, p. 30.


title: 2013/714/ES: 2013 m. rugsėjo 11 d. Europos Parlamento ir Tarybos sprendimas dėl Europos Sąjungos solidarumo fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 26 punktą

text:
6.12.2013

               LT

               Europos Sąjungos oficialusis leidinys

               L 326/43

         EUROPOS PARLAMENTO IR TARYBOS SPRENDIMAS
   2013 m. rugsėjo 11 d.
   dėl Europos Sąjungos solidarumo fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 26 punktą
   (2013/714/ES)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (1), ypač į jo 26 punktą,
   atsižvelgdami į 2002 m. lapkričio 11 d. Tarybos reglamentą (EB) Nr. 2012/2002, įsteigiantį Europos Sąjungos solidarumo fondą (2),
   atsižvelgdami į Europos Komisijos pasiūlymą,
   kadangi:

               (1)

               Europos Sąjunga įsteigė Europos Sąjungos solidarumo fondą (toliau – Fondas), kad parodytų solidarumą su nelaimių ištiktų regionų gyventojais;

               (2)

               2006 m. gegužės 17 d. Tarpinstituciniame susitarime numatyta galimybė mobilizuoti Fondo lėšas neviršijant viršutinės metinės 1 mlrd. EUR ribos;

               (3)

               Reglamente (EB) Nr. 2012/2002 numatytos nuostatos, kuriomis remiantis galima mobilizuoti Fondo lėšas;

               (4)

               Slovėnija, Kroatija ir Austrija pateikė paraiškas mobilizuoti Fondo lėšas dėl potvynių sukeltos nelaimės,

         PRIĖMĖ ŠĮ SPRENDIMĄ:
   1 straipsnis
   2013 finansinių metų Europos Sąjungos bendrajame biudžete iš Europos Sąjungos solidarumo fondo mobilizuojama 14 607 942 EUR įsipareigojimų ir mokėjimų asignavimų suma.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Strasbūre 2013 m. rugsėjo 11 d.

            Europos Parlamento vardu

            Pirmininkas

         M. SCHULZ

            Tarybos vardu

            Pirmininkas

         V. LEŠKEVIČIUS

      (1)  OL C 139, 2006 6 14, p. 1.

      (2)  OL L 311, 2002 11 14, p. 3.